1\tINPERATOR. I command sylyns, in þe peyn of forfetur,\n2\tTo all myn avdyeans present general!\n3\tOf my most hyest and mytyest wolunte,\n4\tI woll it be knowyn to al þe word vnyversal\n5\tThat of heven and hell chyff rewlar am I,\n6\tTo wos magnyfycens non stondyt egall!\n7\tFor I am soveren of al soverens subjugal\n8\tOnto myn empere, beyng incomparable\n9\tTyberyus Sesar, wos power is potencyall!\n10\tI am þe blod ryall most of soverente--\n11\tOf all emperowers and kyngys my byrth is best,\n12\tAnd all regeouns obey my myty volunte!\n13\tLyfe and lem and goodys all be at my request!\n14\tSo, of all soverens, my magnyfycens most mytyest\n15\tMay nat be agaynsayd of frend nor of foo,\n16\tBut all abydyn jvgment and rewle of my lyst.\n17\tAll grace vpon erth from my goodnes commyt fro,\n18\tAnd þat bryngis all pepell in blysse so!\n19\tFor þe most worthyest, woll I rest in my sete!\n20\tSERYBYL. Syr, from your person growyt moch grace!\n21\tINPERATOR. Now, for þin answer, Belyall blysse &þi face!\n22\tMykyl presporyte I gyn to porchase--\n23\tI am wonddyn in welth from all woo!\n24\tHerke þou, provost, I gyff þe in commandment\n25\tAll your pepull preserve in pesabyl possessyon.\n26\tYff ony þer be to my goddys [dys]obedyent,\n27\tDyssevyr tho harlottys and make to me declaracyon.\n28\tAnd I xall make all swych to dye,\n29\tThos precharsse of Crystys incarnacyon!\n30\tPROVOST. Lord of all lorddys, I xall gyff yow informacyon.\n31\tINPERATOR. Lo, how all þe word obeyit my domynacyon!\n32\tThat person is nat bom þat dare me dysseobey!\n33\tSyrybbe, I warne yow, se þat my lawys\n34\tIn all your partyys have dew obeysavns!\n35\tInquere and aske, eche day þat davnnys\n36\tYf in my pepul be fovnd ony weryouns\n37\tContrary to me in ony chansse,\n38\tOr wyth my goldyn goddys grocth or grone!\n39\tI woll marre swych harlottys wyth mordor and myschanse!\n40\tYff ony swyche remayn, put hem in repreffe,\n41\tAnd I xall yow releff!\n42\tSERYBB. Yt xall be don, lord, wythowtyn ony lett or wythowt doth!\n43\tINPERATOR. Lord and lad to my law doth lowte!\n44\tIs it nat so? Sey yow all wyth on showte!\nHere answerryt all þe pepul at onys: '3a, my lord, 3a!'\n45\tINPERATOR. So ye froward folkys, now am [I] plesyd!\n46\tSett wyn and spycys to my consell full cler.\n47\tNow have I told yow my hart, I am wyll plesyd.\n48\tNow lett vs sett don alle, and make good chyr!\n[The Castle of Magdalen]\nHer entyr Syrux, þe fader of Mary Mavdleyn.\n49\tSYRUS. Emperor and ky[n]ggys and conquerors kene,\n50\tErlys and borons and knytys þat byn bold,\n51\tBerdys in my bower so semely to senne,\n52\tI commav[n]d yow at onys my hestys to hold!\n53\tBehold my person, glysteryng in gold,\n54\tSemely besyn of all other men!\n55\tCyrus is my name, be cleffs so cold!\n56\tI coramand yow all obedyent to beyn!\n57\tWoso woll nat, in bale I hem bryng,\n58\tAnd knett swyche caytyfys in knottys of care!\n59\tThys castell of Mavdleyn is at my wylddyng,\n60\tWyth all þe contre, bothe lesse and more,\n61\tAnd lord of Jherusalem! Who agens me don dare?\n62\tAlle Beteny at my beddyng be;\n63\tI am sett in solas from al syyng sore,\n64\tAnd so xall all my posteryte\n65\tThus for to leuen in rest and ryalte.\n66\tI have her a sone þat is ful trew to me--\n67\tNo comlyar creatur of Goddys creacyon;\n68\tTo amyabyll dovctors full brygth of ble;\n69\tFul gloryos to my syth, an ful of delectacyon;\n70\tLazarus my son, in my resspeccyon,\n71\tHere is Mary, ful fayur and ful of femynyte,\n72\tAnd Martha, ful [of] bevte and of delycyte,\n73\tFul of womanly merrorys and of benygnyte.\n74\t&þey haue fulfyllyd my hart wyth consolacyon.\n75\tHere is a coleccyon of cyrcumstance--\n76\tTo my cognysshon nevyr swych anothyr,\n77\tAs be demonstracyon knett in contynens,\n78\tSaves alonly my lady þat was þer mother!\n79\tNow, Lazarus my sonne, whech art þer brothyr,\n80\tThe lordshep of Jherusalem I gyff þe aftyr my dysses,\n81\tAnd Mary, thys castell alonly, an non othyr;\n82\tAnd Martha xall haue Beteny, I sey exprese.\n83\tThes gyftys I gravnt yow wythowtyn les,\n84\tWhyll þat I am in good mynd!\n85\tLAZARUS. Most reuerent father, I thank yow hartely\n86\tOf yower grett kyndnes shuyd onto me!\n87\tYe haue gravntyd swych a lyfelod worthy\n88\tMe to restreyn from all nessesyte.\n89\tNow, good Lord, and hys wyll it be,\n90\tGravnt me grace to lyue to thy plesowans,\n91\tAnd a3ens hem so to rewle me,\n92\tThatt we may haue joye wythowtyn weryauns.\n93\tMARY MAV[DLEYN]. Thou God of pes and pryncypall covnsell,\n94\tMore swetter is þi name þan hony be kynd!\n95\tWe thank yow, fathyr, for your gyftys ryall,\n96\tOwt of peynys of poverte vs to onbynd.\n97\tThys is a preseruatyff from streytnes we fynd,\n98\tFrom wordly labors to my covmfortyng,\n99\tFor thys lyfflod is abyll for þe dowtter of a kyng,\n100\tThys place of plesavns, þe soth to seye!\n101\tMARTHA. O, ye good fathyr of grete degre,\n102\tThus to departe wyth your ryches,\n103\tConsederyng ower lowlynes and humylyte,\n104\tVs to save from wordly dessetres!\n105\t3e shew vs poyntys of grete jentylnes,\n106\tSo mekly to meyntyn vs to your grace.\n107\tHey in heuen awansyd mot yow be\n108\tIn blysse, to se þat Lordys face\n109\tWhan ye xal hens passe!\n110\tCYRUS. Now I reioyse wyth all my mygthtys!\n111\tTo enhanse my chyldryn, it was my delyte!\n112\tNow, wyn and spycys, 3e jentyll knyttys,\n113\tOnto þes ladys of jentylnes.\nHere xal þey be servyd wyth wyn and spycys.\n114\tINPERATOR. Syr provost, and skrybe, juggys of my rem,\n115\tMy massengyr I woll send into ferre cuntre,\n116\tOnto my sete of Jherusalem\n117\tOnto Herowdes, þat regent þer ondyr me,\n118\tAnd onto Pylat, juggys of þe covntre--\n119\tMyn entent I woll hem teche.\n120\tTake hed, þou provost, my precept wretyn be,\n121\tAnd sey, I cummavnd hem as þey woll be [wyth]owt wrech,\n122\tYf þer be ony in þe cuntre ageyn my law doth prech,\n123\tOr ageyn my goddys ony trobyll tellys,\n124\tThat thus agens my lawys rebellys,\n125\tAs he is regent and in þat reme dwellys,\n126\tAnd holdyth hys crovn of me be ryth,\n127\tYff þer be ony harlettys þat agens me make replycacyon,\n128\tOr ony moteryng a3ens me make wyth malynacyon.\n129\tPROVOST. Syr, of all thys they xall have informacyon,\n130\tSo to vphold 3ower renovn and ryte!\n131\t[INPERATOR). Now, massengyr, wythowtyn taryyng,\n132\tHave here gold onto þi fe.\n133\tSo bere thes lettyrs to Herowdes þe kyng,\n134\tAnd byd hem make inquyrans in euery cuntre,\n135\tAs he is jugge in þat cuntre beyng!\n136\tNVNCYUS. Soueren, your arend it xall be don ful redy\n137\tIn alle þe hast þat I may.\n138\tFor to fullfyll your byddyng\n139\tI woll nat spare, nother be nyth nor be day!\nHere goth þe masengyr toward Herowdes.\n140\tHEROWDES. In þe wyld, wanyng word, pes all at onys!\n141\tNo noyse, I warne yow, for greveyng of me!\n142\tYff yow do, I xal hovrle of yower hedys, be Mahondys bonys,\n143\tAs I am trew kyng to Mahond so fre!\n144\tHelp! Help, þat I had a swerd!\n145\tFall don, ye faytours, flatt to þe grovnd!\n146\tHeve of your hodys and hattys, I cummavnd yow alle!\n147\tStond bare hed, ye beggars! Wo made yow so bold?\n148\tI xall make yow know your kyng ryall!\n149\tThus woll I be obeyyd thorow al the word,\n150\tAnd whoso wol nat, he xal be had in hold,\n151\tAnd so to be cast in carys cold,\n152\tThat werkyn ony wondyr a3ens my magnyfycens!\n153\tBehold these ryche rubyys, red as ony fyr,\n154\tWyth þe goodly grene perle full sett abowgth!\n155\tWhat kyng is worthy, or egall to my power?\n156\tOr in thys word who is more had in dowt\n157\tThan is þe hey name of Herowdes, Kyng of Jherusalem,\n158\tLord of Alapye, Assye, and Tyr,\n159\tOf Abyron, Ber3aby, and Bedlem?\n160\tAll thes byn ondyr my governouns!\n161\tLo, all þes I hold wythowtyn reprobacyon!\n162\tNo man is to me egall, save alonly þe emperower\n163\tTyberyus, as I have in provostycacyon!\n164\tHow sey þe phylyssoverys be my ryche reyne?\n165\tAm nat I þe grettest governowur?\n166\tLett me ondyrstond whatt can ye seyn!\n167\tPHELYSOFYR. Soueren, and it piece yow, I woll expresse!\n168\tYe be þe rewlar of þis regyon,\n169\tAnd most worthy sovereyn of nobylnes\n170\tThat euyr in Jude barre domynacyon!\n171\tBott, syr, skreptour gevytt informacyon,\n172\tAnd doth rehersse it werely,\n173\tThat chyld xal remayn of grete renovn,\n174\tAnd all the word of hem shold magnyfy:\n175\t'Et ambulabunt gentes in lumine [tuo] et reges\n176\tIn splendore ortus tui.'\n177\tHEROWDES. And whatt seyst thow?\n178\tSECUNDUS PHY[LOSOFYR]. The same weryfyyt my bok as how,\n179\tAs þe skryptour doth me tell\n180\tOf a myty duke xal rese and reyn,\n181\tWhych xall reyn and rewle all Israell.\n182\tNo kyng a3ens hys worthynes xall opteyn,\n183\tThe whech in profesy bath grett eloquence:\n184\t'Non avferetur s[c]eptrum [de] Juda, et dux de\n185\tFemore eius, donec veniet [qui] mitendus est.'\n186\tHEROWDES. A! Owt! Owt! Now am [I] grevyd all wythpe worst!\n187\t3e dastardys! Ye doggys! þe dylfe mote yow draw!\n188\tWyth fleyyng flappys I byd yow to a fest!\n189\tA swerd! A swerd! þes lordeynnys wer slaw!\n190\tYe langbaynnys! Losellys! Forsake þe þat word!\n191\tþat caytyff xall be cawth, and suer I xall hem flaw!\n192\tFor hym many mo xal be marry[d] wyth mordor!\n193\tPRIMUS MILIS. My sovereyn lord, dyssemay yow ryth nowt!\n194\tThey ar but folys, þer eloquens wantyng;\n195\tFor in sorow and care sone þey xall be cawt.\n196\tA3ens vs þey can mak no dysstondyng\n197\tSECUNDUS MILES. My lord, all swych xall be browte before your avdyens\n198\tAnd leuyn ondyr your domynacyon,\n199\tOr ellys dammyd to deth wyth mortal sentense,\n200\tYf we hem gett ondyr ower gubernacyon!\n201\tHEROWDES. Now thys is to me a gracyows exsortacyon,\n202\tAnd grettly reioysyth to my sprytys indede!\n203\tThow þes sottys a3ens me make replycacyon,\n204\tI woll suffer non to spryng of þat kenred;\n205\tSome woys in my lond shall sprede,\n206\tPrevely or pertely in my lond abowth.\n207\tWhyle I haue swych men, I nede nat to drede\n208\tBut þat he xal be browt ondyr, wythowtyn doth!\nHer commyt þe Emperowers [masengyr], þus sayyng to Herowdes:\n209\tMASENGYR. Heyll, prynse of bovntyowsnesse!\n210\tHeyll, myty lord of to magnyfy!\n211\tHeyll, most of worchep of to expresse!\n212\tHeyll, reytyus rewlar in þi regensy!\n213\tMy sofereyn Tyberyus, chyff of chyfalry,\n214\tHys soveren sond hath sent to yow here:\n215\tHe desyrth 3ow and preyyt on eche party\n216\tTo fulfyll hys commavndment and desyre.\nHere he xall take þe lettyrs onto þe kyng.\n217\tHERAWDES. Be he sekyr I woll natt spare\n218\tFor [to] complyshe hys cummavnddment,\n219\tWyth sharp swerddys to perce þe[m] bare\n220\tIn all covntres wythin thys regent,\n221\tFor hys love to fulfyll hys intentt.\n222\tNon swych xall from ower handys stertt,\n223\tFor we woll fulfyll hys ryall juggement\n224\tWyth swerd and spere to perce [þem] thorow þe hartt!\n225\tBut, masengyr, reseyve thys lettyr wyth,\n226\tAnd ber ytt onto Pylattys syth!\n227\tMESENGYR. My lord, it xall be don ful wygth.\n228\tIn hast I woll me spede!\n229\tPYLATT. Now ryally I reyne in robys of rych[e]sse,\n230\tKyd and knowyn both ny and ferre\n231\tFor juge of Jherusalem, þe trewth to expresse,\n232\tOndyr the Emperower Tyberius Cesar!\n233\tþerfor I rede yow all bewarre\n234\tYe do no pregedyse a3en þe law!\n235\tFor and 3e do, I wyll yow natt spare\n236\tTyl ye haue jugment to be hangyd and draw!\n237\tFor I am Pylat, pr[o]mmyssary and pres[e]dent!\n238\tAlle renogat robber inperrowpent,\n239\tTo put hem to peyn, I spare for no pete!\n240\tMy serjauntys semle, qwat s[e]ye ye?\n241\tOf þis rehersyd I wyll natt spare!\n242\tPlesauntly, syrrys, avnswer to me,\n243\tFor in my herte I xall haue þe lesse care.\n244\tPRIMUS SERIUNT. As ye haue seyd, I hold it for þe best,\n245\tYf ony swych among vs may we know!\n246\tSECUNDUS SERJAWNT. For to gyff hem jugment I holdd yt best,\n247\tAnd so xall ye be dred of hye and low!\n248\tPYLAT. A, now I am restoryd to felycyte!\nHer comyt þe Emprorys masengyr to Pylat.\n249\tMASENGYR. Heyll, ryall in rem, in robis of rychesse!\n250\tHeyl, present þou prynsys pere!\n251\tHeyl, jugge of Iherusalem, þe trewth to expresse!\n252\tTyberyus þe Emprower sendyt wrytyng herre,\n253\tAnd prayyt yow, as yow be hys lovyr dere,\n254\tOf þis wrytyng to take avysement\n255\tIn strenthyng of hys lawys cleyr,\n256\tAs he hath set yow in þe state of jugment.\nHer Pylat takyt þe lettyrs wyth grete reverens.\n257\tPYLAT. Now, be Martys so mythy, I xal sett many a snare,\n258\tHys lawys to strenth in al þat I may.\n259\tI rejoyse of hys renown and of hys wylfare,\n260\tAnd for þi tydynggys I geyff þe þis gold today.\n261\tMASENGYR. A largeys, 3e, lord, I crye þis day,\n262\tFor þis is a 3eft of grete degre!\n263\tPYLAT. Masengyr, onto my sovereyn þou sey,\n264\tOn þe most specyall wyse recummend me!\nHer avoydyt þe masengyr, and Syrus takyt hys deth.\n265\tSYRUS. A, help, help! I stond in drede!\n266\tSyknes is sett ondyr my syde!\n267\tA, help! Deth wyll aquyte me my mede!\n268\tA, gret God, þou be my gyde!\n269\tHow I am trobyllyd, both bak and syde!\n270\tNow, wythly help me to my bede.\n271\tA! This rendyt my rybbys! I xall nevyr goo nor ryde!\n272\tThe dent of deth is hevyar þan led!\n273\tA, lord, lord, what xal I doo þis tyde?\n274\tA, gracyows God, have ruth on me,\n275\tIn thys word no lengar to abyde!\n276\tI blys yow, my chyldyrn, God mot wyth vs be!\nHer avoydyt Syrus sodenly, and than sayyng Lazarus:\n277\tLAZARUS. Alas! I am sett in grete hevynesse!\n278\tþer is no tong my sorow may tell,\n279\tSo sore I am browth in dystresse!\n280\tIn feyntnes I falter for [þ]is fray fell!\n281\tThys dewresse wyl lett me no longar dwelle,\n282\tBut God of grace sone me redresse!\n283\tA, how my peynys don me repelle!\n284\tLord, wythstond þis duresse!\n285\tMARY MAGLEYN. The inwyttyssymus God þat euyr xal reyne,\n286\tBe hys help an sowlys sokor!\n287\tTo whom it is most nedfull to cumplayn,\n288\tHe to bry[n]g vs owt of ower dolor;\n289\tHe is most mytyest governowre,\n290\tFrom soroyng vs to restryne.\n291\tMARTHA. A, how I am sett in sorowys sad,\n292\tThat long my lyf Y may nat indevre!\n293\tThes grawous peynys make me ner mad!\n294\tVnder clowyr is now my fathyris cure,\n295\tþat sumtyme was here ful mery and glad.\n296\tOwer Lordys mercy be hys mesure,\n297\tAnd defeynd hym from peynys sad.\n298\tLAZARUS. Now, systyrs, ower fatherys wyll we woll exprese;\n299\tThys castell is owerys wyth all þe fee!\n300\tMARTHA. As hed and governower, as reson is,\n301\tAnd on þis wyse abydyn wyth yow wyll wee.\n302\tWe wyll natt desevyr, whattso befalle!\n303\tMARIA. Now, brothyr and systyr, welcum 3e be,\n304\tAnd therof specyally I pray 3ow all!\n[Stages of the World, Flesh and Devil, consecutively]\nHer xal entyr þe Kyng of the Word, þe Flesch, and þe Dylfe, wyth þe Seuen Dedly Synnys, a Bad Angyll, an an Good Angyl, þus seyyng þe Word:\n305\t[WORD.] I am þe Word, worthyest þat euyr God wrowth,\n306\tAnd also I am þe prymatt portature\n307\tNext heueyn, yf þe trewth be sowth,\n308\tAnd that I jugge me to skryptur;\n309\tAnd I am he þat lengest xal induere,\n310\tAnd also most of domynacyon!\n311\tYf I be hys foo, woo is abyll to recure?\n312\tFor þe whele of fortune wyth me hath sett hys senture.\n313\tIn me restyt þe ordor of þe metellys seuyn,\n314\tþe whych to þe seuen planyttys ar knett ful sure:\n315\tGold perteynyng to þe sonne, as astronemere nevyn;\n316\tSylvyr to þe mone, whyte and pure;\n317\tIryn onto þe Maris þat long may endure;\n318\tþe fegetyff mercury onto Mercuryns;\n319\tCopyr onto Venus, red in hys merrour;\n320\tThe frangabyll tyn to Jubyter, yf 3e can dyscus;\n321\tOn þis planyt Saturne, ful of rancure,\n322\tþis soft metell led, nat of so gret puernesse;\n323\tLo, alle þis rych tresor wyth þe Word doth indure--\n324\tThe seuyn prynsys of hell, of gret bowntosnesse!\n325\tNow, who may presume to com to my honour?\n326\tPRYDE. 3e, worthy Word, 3e be gronddar of gladnesse\n327\tTo þem þat dwellyn ondyr yower domynacyon!\n328\tCOVETYSE. And whoso wol nat, he is sone set asyde\n329\tWheras I, Couetyse, take mynystracyon!\n330\tMUNDUS. Of þat I pray yow, make no declareracyon!\n331\tMake swych to know my soverreynte,\n332\tAnd than þey xal be fayn to make supplycacyon,\n333\tYf þat þey stond in ony nesessyte.\nHer xal entyr þe Kynge of Flesch, wyth Stowth, Gloteny, Lechery.\n334\tFLESCH. I, Kyng of Flesch, florychyd in my flowers,\n335\tOf deyntys delycyows I have grett domynacyon!\n336\tSo ryal a kyng was neuyr borne in bowrys,\n337\tNor hath more delyth, ne more delectacyon!\n338\tFor I haue comfortatywys to my comfortacyon:\n339\tDya galonga, ambra, and also margaretton--\n340\tAlle þis is at my lyst, a3ens alle vexacyon!\n341\tAll wykkyt thyngys I woll sett asyde.\n342\tClary, pepur long, wyth granorum paradysy,\n343\tZenzybyr and synamom at euery tyde--\n344\tLo, alle swych deyntyys delycyas vse I!\n345\tWyth swyche deyntyys I have my blysse!\n346\tWho woll covett more game and gle,\n347\tMy fayere spowse Lechery to halse and kysse?\n348\tHere ys my knyth Gloteny, as good reson is,\n349\tWyth þis plesavnt lady to rest be my syde.\n350\tHere is Slowth, anothyr goodly of to expresse!\n351\tA more plesavnt compeny doth nowher abyde!\n352\tLUXURIA. O ye prynse, how I am ful of ardent lowe,\n353\tWyth sparkyllys ful of amerowsnesse!\n354\tWyth yow to rest fayn wold I aprowe,\n355\tTo shew plesavns to your jentylnesse!\n356\tþE FLESCH. O 3e bewtews byrd, I must yow kysse!\n357\tI am ful of lost to halse yow þis tyde!\nHer xal entyr þe prynse of dyllys in a stage, and helle ondyrneth þat stage, þus seyying þe Dylfe:\n358\tDYLFE. Now I, prynse pyrles, prykkyd in pryde,\n359\tSatan, ower sovereyn, set wyth euery cyrcumstanse,\n360\tFor I am atyred in my towyr to tempt yow þis tyde!\n361\tAs a kyng ryall I sette at my plesavns,\n362\tWyth Wroth [and] Invy at my ryall retynawns!\n363\tThe bolddest in bowyr I bryng to abaye,\n364\tMannis sowle to besegyn and bryng to obeysavns!\n365\t3a, [wyth] tyde and tyme I do þat I may!\n366\tFor at hem I haue dysspyte þat he xold haue þe joye\n367\tThat Lycyfer with many a legyown lost for þer pryde.\n368\tþe snarys þat I xal set wher nevyr set at Troye!\n369\tSo I thynk to besegyn hem be every waye wyde--\n370\tI xal getyn hem from grace whersoeuyr he abyde--\n371\tThat body and sowle xal com to my hold,\n372\tHym for to take!\n373\tNow, my knythtys so stowth,\n374\tWyth me ye xall ron in rowte,\n375\tMy consell to take for a skowte,\n376\tWhytly þat we were went for my sake!\n377\tWRATH. Wyth wrath or wyhyllys we xal hyrre wynne!\n378\tENVY. Or wyth sum sotyllte sett hur in synne!\n379\tDYLFE. Com of, þan, let vs begynne\n380\tTo werkyn hure sum wrake!\nHer xal þe Deywl go to þe Word wyth hys compeny.\n381\tSATAN. Heyle, Word, worthyest of abowndans!\n382\tIn hast we must a conseyll take!\n383\tYe must aply yow wyth all your afyavns,\n384\tA woman of whorshep ower servant to make.\n385\tMUNDUS. Satan, wyth my consell I wyll þe awansse!\n386\tI pray þe, cum vp onto my tent.\n387\tWere þe Kyng of Flesch her wyth hys asemlaunvs!\n388\tMasengyr! Anon, þat þou werre went\n389\tThys tyde!\n390\tSey þe Kyng of Flesch wyth grete renown,\n391\tWyth hys consell þat to hym be bown,\n392\tIn alle þe hast þat euyr they mown,\n393\tCom as fast as he may ryde!\n394\tMASENGYR. My lord, I am your servant, Sensvalyte!\n395\tYour masege to don, I am of glad chyr!\n396\tRyth sone in presens 3e xal hym se,\n397\tYour wyl for to fulfylle her!\nHer he goth to þe Flesch, thus seyyng:\n398\t[MASENGYR]. Heyl, lord in lond, led wyth lykyng!\n399\tHeyl, Flesch in lust, fayyrest to behold!\n400\tHeyl, lord and ledar of emprore and kyng!\n401\tþe worthy Word, be wey and wold,\n402\tHath sent for yow and your consell!\n403\tSatan is sembled wyth hys howshold,\n404\tYour cov[n]seyl to haue, most fo[r] aweyle.\n405\tFLESCH. Hens in hast, þat we þer wh[e]re!\n406\tLett vs make no lengar delay.\n407\tSENSWALITE. Gret myrth to þer hertys shold yow arere,\n408\tBe my trowth I dare safly saye!\nHer comyt þe Kyng of Flesch to þe Word, þus seyyng:\n409\t[FLESCH]. Heyl be yow, soverens lefe and dere!\n410\tWhy so hastely do 3e for me send?\n411\tMUNDUS. A! We are ryth glad we haue yow here,\n412\tOwer covnsell togethyr to comprehend!\n413\tNow, Satan, sey your devyse!\n414\tSATAN. Serys, now ye be set, I xal yow say:\n415\tSyrus dyyd þis odyr day--\n416\tNow Mary, hys dowctor, þat may,\n417\tOf þat castel beryt þe pryse.\n418\tMUNDUS. Sertenly, serys, I yow telle,\n419\tYf she in vertu stylle may dwelle,\n420\tShe xal byn abyll to dystroye helle,\n421\tBut yf your cov[n]seyll may othyrwyse devyse!\n422\tFLESCH. Now ye, Lady Lechery, yow must don your attendans,\n423\tFor yow be flowyr fayrest of femynyte!\n424\tYow xal go desyyr servyse, and byn at hure atendavns,\n425\tFor 3e xal sonest entyr, 3e beral of bewte!\n426\tLECHERY. Serys, I abey your covnsell in eche degre--\n427\tStryttwaye þethyr woll I passe!\n428\tSATAN. Spiritus malyngny xal com to þe,\n429\tHyre to tempt in euery plase.\n430\tNow alle þe six þat here be,\n431\tWysely to werke, hyr fawor to wynne,\n432\tTo entyr hyr person be þe labor of lechery,\n433\tþat she at þe last may com to helle.\n434\tHow, how, spiritus malyng-þou wottyst what I mene?\n435\tCum owt, I sey! Heryst nat what I seye?\n436\tBAD ANGYLL. Syrrys, I obey your covnsell in eche degree;\n437\tStryttwaye þethyr woll I passe!\n438\tSpeke soft, speke soft, I trotte hyr to tene!\n439\tI prey þe pertly, make no more noyse!\nHer xal alle þe Seuyn Dedly Synnys besege þe castell tyll [Mary] agre to go to Jherusalem. Lechery xall entyr þe castell wyth þe Bad Angyl, þus seyyng Lechery:\n440\t[LECHERY]. Heyl, lady most lavdabyll of alyauvns!\n441\tHeyl, oryent as þe sonne in hys reflexite!\n442\tMyche pepul be comfortyd be your benyng afyavuns.\n443\tBryter þan þe bornyd is your bemys of bewte,\n444\tMost debonarius wyth your aungelly delycyte!\n445\tMARYA. Qwat personne be 3e, þat þus me comende?\n446\tLUXURYA. Your servant to be, I wold comprehende!\n447\tMARY. Your debonarius obedyauns ravyssyt me to trankquelyte!\n448\tNow, syth ye desyre in eche degree,\n449\tTo receyve yow I have grett delectacyon!\n450\t3e be hartely welcum onto me--\n451\tYour tong is so amyabyll, devydyd wyth reson.\n452\tLUXURYA. Now, good lady, wyll 3e me expresse\n453\tWhy may þer no gladdnes to yow resort?\n454\tMARY. For my father I haue had grett heuynesse--\n455\tWhan I remembyr, my mynd waxit mort.\n456\tLUXSURYA. 3a, lady, for all þat, be of good comfort,\n457\tFor swych obusyouns may brede myche dysese.\n458\tSwych desepcyouns potyt peynys to exsport;\n459\tPrynt yow in sportys whych best doth yow plese!\n460\tMARY. Forsothe, ye be welcum to myn hawdyens!\n461\tYe be my hartys leche!\n462\tBrother Lazarus, and it be yower plesauns,\n463\tAnd 3e, systyr Martha, also, in substawns\n464\tThys place I commend onto your governons,\n465\tAnd onto God I yow beteche!\n466\tLAZARUS. Now, systyr, we xal do your intente,\n467\tIn thys place to be resydent,\n468\tWhyle þat 3e be absent,\n469\tTo kepe þis place from wreche!\n470\t[Jerusalem--a Tavern]\nHere takyt Mary hur wey to Jherusalem wyth Luxsurya, and þey xal resort to a tavernere. þus seyy[n]g þe tavernere:\n471\tTAVERNER. I am a taverner, wytty and wyse,\n472\tThat wynys haue to sell gret plente!\n473\tOf all þe taverners, I bere þe pryse,\n474\tThat be dwellyng wythinne þe cete!\n475\tOf wynys I haue grete plente,\n476\tBoth whyte wynne and red þat [is] so cleyre.\n477\tHere ys wynne of Mawt and malmeseyn,\n478\tClary wynne, and claret, and other moo;\n479\tWyn of Gyldyr, and of Gallys, þat made at þe Groine,\n480\tWyn of Wyan and Vernage, I seye also--\n481\tTher be no bettyr as ferre as 3e can goo!\n482\tLUXSU[R]YA. Lo, lady, þe comfort and þe sokower\n483\tGo we ner and take a tast--\n484\tThys xal bryng your sprytys to fawor!\n485\tTavernere, bryng vs of þe fynnest þou hast!\n486\tTAVERNERE. Here, lady, is wyn, a repast,\n487\tTo man and woman a good restoratyff.\n488\t3e xal nat thynk your mony spent in wast--\n489\tFrom stodyys and hevynes it woll yow relyff!\n490\tMARY. Ywys, 3e seye soth, 3e grom of blysse!\n491\tTo me 3e be covrtes and kynde.\nHer xal entyr a galavnt, þus seyyng:\n492\tGALAVNT. Hof, hof, hof! A frysch new galavnt!\n493\tWare of thryst, ley þat adoune!\n494\tWhat? Wene 3e, syrrys, þat I were a marchant,\n495\tBecavse þat I am new com to town?\n496\tWyth sum praty tasppysstere wold I fayne rownd!\n497\tI haue a shert of reynnys wyth slevys peneawnt,\n498\tA lase of sylke for my lady constant!\n499\tA, how she is bewtefull and ressplendant!\n500\tWhan I am from hyre presens, Lord, how I syhe!\n501\tI wol awye sovereyns, and sojettys I dysdeyne!\n502\tIn wyntyr a stomachyr, in somyr non att al;\n503\tMy dobelet and my hossys euyr together abyde.\n504\tI woll, or euen, be shavyn for to seme 3yng!\n505\tWyth here a3en þe her I love mych pleyyng--\n506\tThat makyt me ile3ant and lusty in lykyng.\n507\tThus I lefe in þis word, I do it for no pryde!\n508\tLUXSURYA. Lady, þis man is for 3ow, as I se can,\n509\tTo sett yow i[n] sporttys and talkyng þis tyde!\n510\tMARY. Cal hym in, tavernere, as 3e my loue wyll han,\n511\tAnd we xall make ful mery yf he wolle abyde!\n512\tTAVERNERE. How, how, my mastyre Coryossyte!\n513\tCORYOSTE. What is your wyll, syr? What wyl 3e wyth me?\n514\tTAVERNERE. Here ar jentyll women dysyore your presens to se,\n515\tAnd for to drynk wyth yow thys tyde.\n516\tCORYOSTE. A, dere dewchesse, my daysyys iee!\n517\tSplendavnt of colour, most of femynyte,\n518\tYour sofreyn colourrys set wyth synseryte!\n519\tConsedere my loue into yower alye,\n520\tOr ellys I am smet wyth peynnys of perplexite!\n521\tMARI. Why, syr, wene 3e þat I were a kelle?\n522\tCORIOSTE. Nay, prensses, parde, 3e be my hertys hele,\n523\tSo wold to God 3e wold my loue fele!\n524\tMARI. Qwat cavse þat 3e love me so sodenly?\n525\tCORIOSTE. O nedys I mvst, myn own lady!\n526\tYour person, itt is so womanly,\n527\tI can not refreyn me, swete lelly!\n528\tMARI. Syr, curtesy doth it yow lere!\n529\tCORIOSTE. Now, gracyns gost wythowtyn pere,\n530\tMych nortur is þat 3e conne.\n531\tBut wol yow dawns, my own dere?\n532\tMARY. Syr, I asent in good maner.\n533\tGo 3e before, I sue yow nere,\n534\tFor a man at alle tymys beryt reverens.\n535\tCORIOSTE. Now, be my trowth, 3e be wyth other ten.\n536\tFelle a pese, tavernere, let vs sen--\n537\tSoppys in wynne, how love 3e [þos]?\n538\tMARI. As 3e don, so doth me.\n539\tI am ryth glad þat met be we--\n540\tMy loue in yow gynnyt to close!\n541\tCORYOSTE. Now, derlyng dere, wol yow do be my rede?\n542\tWe haue dronkyn and ete lytyl brede--\n543\tWyll we walk to another stede?\n544\tMARI. Ewyn at your wyl, my dere derlyng!\n545\tThowe 3e wyl go to þe wordys eynd,\n546\tI wol neuyr from yow wynd,\n547\tTo dye for your sake!\nHere xal Mary and þe galont awoyd, and þe Bad Angyll goth to þe Word, þe Flych, and þe Dylfe, þus sayyng þe Bad Angyl:\n548\t[BAD ANGYL]. A lorges, a lorges, lorddys alle at onys!\n549\t3e haue a servant fayur and afyabylle,\n550\tFor she is fallyn in ower grogly gromys!\n551\t3a, Pryde, callyd Corioste, to hure is ful lavdabyll,\n552\tAnd to hure he is most preysseabyll,\n553\tFor she hath gravnttyd hym all hys bonys!\n554\tShe thynkyt hys person so amyabyll,\n555\tTo here syte, he is semelyare þan ony kyng in tronys\n556\tDIAB[O]LUS. A, how I tremyl and trott for þese tydyngys!\n557\tShe is a soveryn servant þat hath hure fet in synne!\n558\tGo thow agayn and ewyr be hur gyde!\n559\tþe lavdabyll lyfe of lecherry let hur neuyr lynne,\n560\tFor of hure al helle xall make reioysseyng!\nHere goth þe bad angyl to Mari agayn.\n561\tREX DIABOLUS. Farewell, farewell, 3e to nobyl kyngys þis tyde,\n562\tFor hom in hast I wol me dresse!\n563\tMUNDUS. Farewell, Satan, prynsse of pryde!\n564\tFLESCH. Farewell, sem[l]yest alle sorowys to sesse!\nHere xal Satan go hom to hys stage, and Mari xal entyr into þe place alone, save þe Bad Angyl, and al þe Seuen Dedly Synnys xal be conveyyd into þe howse of Symont Leprovs, þey xal be arayyd lyke seuen dylf, þus kept closse; Mari xal be in an erbyr, þus seyyng:\n565\tMARI. A, God be wyth my valentynys,\n566\tMy byrd swetyng, my lovys so dere!\n567\tFor þey be bote for a blossum of blysse!\n568\tMe mervellyt sore þey be nat here,\n569\tBut I woll restyn in þis erbyre,\n570\tAmons thes bamys precyus of prysse,\n571\tTyll som lovyr wol apere\n572\tThat me is wont to halse and kysse.\nHer xal Mary lye doun and slepe in þe erbyre.\n573\tSYMOND LEPRUS. Thys day holly I pot in rememberowns,\n574\tTo solas my gestys to my power;\n575\tI haue ordeynnyd a dynere of substawns,\n576\tMy chyff freyndys þerwyth to chyre.\n577\tInto þe sete I woll apere,\n578\tFor my gestys to make porvyawns,\n579\tFor tyme drayt ny to go to dyner,\n580\tAnd my offycyrs be redy wyth þer ordynowns.\n581\tSo wold to God I myte have aqueyntowns\n582\tOf þe Profyth of trew perfytnesse,\n583\tTo com to my place and porvyowns;\n584\tIt wold rejoyse my hert in gret gladnesse,\n585\tFor þe report of hys hye nobyllnesse\n586\tRennyt in contreys fer and nere--\n587\tHys precheyng is of gret perfythnes,\n588\tOf rythwysnesse, and mercy cleyre.\nHere entyr Symont into þe place, þe Good Angyll þus seyyng to Mary:\n589\t[GOOD ANGYLL]. Woman, woman, why art þou so onstabyll?\n590\tFul bytterly thys blysse it wol be bowth!\n591\tWhy art þou a3ens God so veryabyll?\n592\tWy, thynkys þou nat God made þe of nowth?\n593\tIn syn and sorow þou art browth,\n594\tFleschly lust is to þe full delectabyll;\n595\tSalue for þi sowle must be sowth,\n596\tAnd leve þi werkys wayn and veryabyll!\n597\tRemembyr, woman, for þi pore pryde,\n598\tHow þi sowle xal lyyn in helle fyre!\n599\tA, remembyr how sorowful itt is to abyde,\n600\tWythowtyn eynd in angure and ir!\n601\tRemembyr þe on mercy, make þi sowle clyre!\n602\tI am þe gost of goodnesse þat so wold þe gydde.\n603\tMARY. A, how þe speryt of goodnesse hat promtyt me þis tyde,\n604\tAnd temtyd me wyth tytyll of trew perfythnesse!\n605\tAlas, how betternesse in my hert doth abyde!\n606\tI am wonddyd wyth werkys of gret dystresse.\n607\tA, how pynsynesse potyt me to oppresse,\n608\tThat I haue synnyd on euery syde!\n609\tO Lord, wo xall put me from þis peynfulnesse?\n610\tA, woo xal to mercy be my gostly gyde?\n611\tI xal porsue þe Prophett wherso he be,\n612\tFor he is þe welle of perfyth charyte.\n613\tBe þe oyle of mercy he xal me relyff.\n614\tWyth swete bawmys, I wyl sekyn hym þis syth,\n615\tAnd sadly folow hys lordshep in eche degre.\nHere xal entyr þe Prophet wyth hys desyplys, þus seyyng Symont Leprus:\n616\t[SYMONT LEPRUS]. Now ye be welcom, mastyr, most of magnyfycens!\n617\tI beseche yow benyngly 3e wol be so gracyows\n618\tYf þat it be lekyng onto yower hye presens,\n619\tThys daye to com dyne at my hows!\n620\tJHESUS. Godamercy, Symont, þat þou wylt me knowe!\n621\tI woll entyr þi hows wyth pes and vnyte.\n622\tI am glad for to rest þer grace gynnyt grow.\n623\tFor wythinne þi hows xal rest charyte,\n624\tAnd þe bemys of grace xal byn illumynows.\n625\tBut syth þou wytystsaff a dynere on me,\n626\tWyth pes and grace I entyr þi hows.\n627\tSYMOND. I thank yow, mastyr most benyng and gracyns,\n628\tThat yow wol, of your hye soverente.\n629\tTo me itt is a joye most speceows,\n630\tWythinne my hows þat I may yow se.\n631\tNow syt to þe bord, mastyrs alle!\nHer xal Mary folow alonge, wyth þis lamentacyon:\n632\tMARY. O I, cursyd cayftyff, þat myche wo hath wrowth\n633\tA3ens my makar, of mytys most!\n634\tI have offendyd hym wyth dede and thowth,\n635\tBut in hys grace is all my trost,\n636\tOr ellys I know well I am but lost,\n637\tBody and sowle damdpnyd perpetuall!\n638\t3et, good Lord of lorddys, my hope [is] perhenuall\n639\tWyth þe to stond in grace and fawour to se;\n640\tThow knowyst my hart and thowt in especyal--\n641\tTherfor, good Lord, aftyr my hart reward me!\nHer xal Mary wasche þe felt of þe prophet wyth þe terrys of hur yys, whypyng hem wyth hur herre, and þan anoynt hym wyth a precyus noyttment. Jhesus dicit :\n[Symond looks on, doubtfully.]\n642\t[JHESUS]. Symond, I thank þe speceally\n643\tFor þis grett r[e]past þat here hath be.\n644\tBut Symond, I telle þe fectually,\n645\tI have thyngys to seyn to þe.\n646\tSYMOND. Mastyr, qwat your wyll be,\n647\tAnd it plese yow, I well yow here;\n648\tSeyth your lykyng onto me,\n649\tAnd al þe plesawnt of your mynd and desyyr.\n650\tJHESUS. Symond, þer was a man in þis present lyf,\n651\tThe wyche had to dectours well suere,\n652\tþe whych wher pore, and myth make no restoratyf,\n653\tBut stylle in þer dett ded induour.\n654\tþe on owt hym an hondyrd pense ful suere,\n655\tAnd þe other, fefty, so befell þe chanse;\n656\tAnd becawse he cowd nat hys mony recure,\n657\tThey askyd hym for3ewnesse, and he for3af in substans.\n658\tBut, Symont, I pray pe, answer me to þis sentens:\n659\tWhych of þes to personnys was most beholddyn to þat man?\n660\tSYMOND. Mastyr, and it plese your hey presens,\n661\tHe þat most owt hym, as my reson 3ef can.\n662\tJHESUS. Recte ivdicaxti! þou art a wyse man,\n663\tAnd þis quessyon hast dempte trewly.\n664\tYff þou in þi concyens remembyr can,\n665\t3e to be þe dectours þat I of specefy.\n666\tBut, Symond, behold þis woman in all wyse,\n667\tHow she wyth terys of hyr bettyr wepyng\n668\tShe wassheth my fete and dothe me servyse,\n669\tAnd anoytyt hem wyth onymentys, lowly knelyng\n670\tAnd wyth hur her, fayur and brygth shynnyng,\n671\tShe wypeth hem agayn wyth good entent.z\n672\tBut, Symont, syth that I entyrd þi hows,\n673\tTo wasshe my fete þou dedyst nat aplye,\n674\tNor to wype my fete þou were nat so faworus;\n675\tWherfor, in þi conscyens, þou owttyst nat to replye!\n676\tBut, woman, I sey to þe, werely,\n677\tI forgeyffe þe þi wrecchednesse,\n678\tAnd hol in sowle be þou made þerby!\n679\tMARIA. O, blessyd be þou, Lord of euyrlastyng lyfe,\n680\tAnd blyssyd be þi berth of þat puer vergynne!\n681\tBlyssyd be þou, repast contemplatyf,\n682\tA3ens my seknes, helth and medsyn!\n683\tAnd for þat I haue synnyd in þe synne of pryde,\n684\tI wol enabyte me wyth humelyte.\n685\tA3ens wrath and envy, I wyll devyde\n686\tThes fayur vertuys, pacyens and charyte.\n687\tJHESUS. Woman, in contryssyon þou art expert,\n688\tAnd in þi sowle hast inward mythe,\n689\tThat sumtyme were in desert,\n690\tAnd from therknesse hast porchasyd lyth.\n691\tThy feyth hath savyt pe, and made þe bryth!\n692\tWherfor I sey to þe, 'Vade in pace'.\nWyth þis word seuyn dyllys xall dewoyde from þe woman, and the Bad Angyll entyr into hell wyth thondyr.\n693\t[MARIA]. O þou, gloryns Lord, þis rehersyd for my sped,\n694\tSowle heith attys tyme for to recure.\n695\tLord, for þat I was in whanhope, now stond I in dred,\n696\tBut þat þi gret mercy wyth me may endure.\n697\tMy thowth þou knewyst wythowttyn ony dowth.\n698\tNow may I trost þe techeyng of Isaye in scryptur,\n699\tWos report of þi nobyllnesse rennyt fere abowt!\n700\tJHESUS. Blyssyd be þey at alle tyme\n701\tThat sen me nat, and have me in credens.\n702\tWyth contryssyon þou hast mad a recumpens\n703\tþi sowle to save from all dystresse.\n704\tBeware, and kepe þe from alle neclygens,\n705\tAnd aftyr, þou xal be partenyr of my blysse!\nHere devodyt Jhesus wyth hys desipyllys, þe Good Angyll reioysyng of Mawdleyn:\n706\tBONUS ANGELUS. Holy God, hyest of omnipotency,\n707\tThe astat of good governouns to þe I recummend,\n708\tHumbylly besecheyng þyn inperall glorye\n709\tIn þi devyn vertu vs to comprehend.\n710\tAnd, delectabyll Jhesu, soverreyn sapyens,\n711\tOwer feyth we recummend onto your pur pete,\n712\tMost mekely prayyng to your holy aparens,\n713\tIllumyn ower ygnorans wyth your devynyte!\n714\tYe be clepyd Redempcyon of sowlys defens,\n715\tWhyche shal ben obscuryd be þi blessyd mortalyte.\n716\tO Lux Vera, gravnt vs 3ower lucense,\n717\tThat wyth þe spryte of errour I nat seduet be!\n718\tAnd, Sperytus Alme, to yow most benyne,\n719\tThre persons in Trenyte, and on God eterne,\n720\tMost lowly ower feyth we consyngne,\n721\tþat we may com to your blysse gloryfyed from malyngne,\n722\tAnd wyth your gostely bred to fede vs, we desyern.\n723\tREX DEABOLUS. A! Owt, owt, and harrow! I am hampord wyth hate!\n724\tIn hast wyl I set our jugment to se\n725\tWyth thes betyll-browyd bycheys I am at debate!\n726\tHow, Belfagour and Belzabub! Com vp here to me!\nHere aperytt to dyvilys before þe mastyr.\n727\tSECUNDUS DIABOLUS. Here, lord, here! Qwat wol 3e?\n728\tREX DIABOLUS. The jugment of harlottys here to se,\n729\tSettyng in judycyal-lyke astate.\n730\tHow, thow bad angyll! Apere before my grace!\n731\tSPIRITUS MALIGNI. As flat as fox, I falle before your face!\n732\tREX DIABOLUS. Thow theffe! Wy hast þou don all þis trespas,\n733\tTo lett yen woman þi bondys breke?\n734\tMALINUS SPIRITUS. The Speryt of grace sore ded hyr smyth,\n735\tAnd temptyd so sore þat ipocryte!\n736\tREX DIABOLUS. 3a, thys hard balys on þi bottokkys xall byte!\n737\tIn hast, on þe I wol be wreke!\n738\tCum vp, 3e horsons, and skore awey þe yche,\n739\tAnd wyth thys panne, 3e do hym pycche!\n740\tCum of, 3e harlottys, þat yt wer don!\nHere xall þey serva all þe seuyn as þey do þe frest.\n741\tREX DIABOLUS. Now have I a part of my desyere!\n742\tGoo into þis howsse, 3e lordeynnys here,\n743\tAnd loke ye set yt on afeyere--\n744\tAnd þat xall hem awake!\nHere xall þe tother deyllys seit þe howse on afyere, and make a sowth, and Mari xall go to Lazar and to Martha.\n745\tREX DIABOLUS. So! Now have we well afrayyd þese felons fals!\n746\tThey be blasyd, both body and hals!\n747\tNow to hell lett vs synkyn als,\n748\tTo ower felaws blake!\n749\tMARI MAVGLEYN. O brother, my hartys consolacyown!\n750\tO blessyd in lyff, and solytary!\n751\tThe blyssyd Prophet, my comfortacyown,\n752\tHe hathe made me clene and delectary,\n753\tThe wyche was to synne a subiectary.\n754\tThys Kyng, Cryste, consedyryd hys creacyown;\n755\tI was drynchyn in synne deversarye\n756\tTyll þat Lord relevyd me be hys domynacyon.\n757\tGrace to me he wold nevyr denye;\n758\tThowe I were nevyr so synful, he seyd, 'Revertere'!\n759\tO, I, synful creature, to grace I woll aplye;\n760\tThe oyle of mercy hath helyd myn infyrmyte.\n761\tMARTHA. Now worchepyd be þat hey name Jhesu,\n762\tThe wyche in Latyn is callyd Savyower!\n763\tFulfyllyng þat word ewyn of dewe,\n764\tTo alle synfull and seke, he is sokour.\n765\tLAZARE. Systyr, 3e be welcum onto yower towyre!\n766\tGlad in hart of yower obessyawnse,\n767\tWheyl þat I leffe, I wyl serve hym wyth honour,\n768\tThat 3e have forsakyn synne and varyawns.\n769\tMARY MAGDALEN. Cryst, þat is þe lyth and þe cler daye,\n770\tHe hath oncuryd þe therknesse of þe dowdy nyth,\n771\tOf lyth þe lucens and lyth veray,\n772\tWos prechyng to vs is a gracyows lyth,\n773\tLord, we beseche þe, as þou art most of myth,\n774\tOwt of þe ded slep of therknesse, defend vs aye!\n775\tGyff vs grace ewyr to rest in lyth,\n776\tIn quyet and in pes to serve þe, nyth and day.\nHere xall Lazar take hys deth, þus seyyng:\n777\t[LAZAR]. A! Help, help, systyrs, for charyte!\n778\tAlas! Dethe is sett at my hart!\n779\tA! Ley on handys! Wher are 3e?\n780\tA, I faltyr and falle! I wax alle onquarte!\n781\tA, I bome above, I wax alle swertt!\n782\tA, good Jhesu, thow be my gyde!\n783\tA, no lengar now I reverte!\n784\tI yeld vp þe gost, I may natt abyde!\n785\tMARY MAGDALEN. O, good brother! Take covmforth and myth,\n786\tAnd lett non heuynes in 3ower hart abyde!\n787\tLett away alle þis feyntnesse and fretth,\n788\tAnd we xal gete yow leches, 3ower peynys to devyde.\n789\tMARTHA. A, I syth and sorow, and sey, 'Alas'!\n790\tThys sorow ys apoynt to be my confusyon!\n791\tJentyl systyr, hye we from þis place,\n792\tFor þe Prophe[t] to hym hatt grett delectacyon.\n793\tGood brothere, take somme comfortacyon\n794\tFor we woll go to seke yow[er] cure.\nHere goth Mary and Martha, and mett wyth Jhesus, þus seyyng:\n795\t[MARY AND MARTHA]. O, Lord Jhesu, ower melleflueus swettnesse,\n796\tThowe art grettest Lord in glorie!\n797\tLovyr to þe, Lord, in all lowlynesse,\n798\tComfort þi creatur þat to þe crye!\n799\tBehold yower lovyr, good Lord, specyally,\n800\tHow Lazare lyth seke in grett dystresse.\n801\tHe ys þi lovyr, Lord, suerly!\n802\tOnbynd hym, good Lord, of hys heuynesse!\n803\tJHESUS. Of all infyrmyte, þer is non to deth.\n804\tFor of all peynnys, þat is impossyble\n805\tTo vndyrestond be reson; to know þe werke,\n806\tThe joye þat is in Iherusallem heuenly,\n807\tCan nevyr be compylyd be covnnyng of clerke--\n808\tTo se þe joyys of þe Fathyr in glory,\n809\tThe joyys of þe Sonne whych owth to be magnyfyed,\n810\tAnd of þe Therd Person, þe Holy Gost, truly,\n811\tAnd alle thre but on in heuen gloryfyed!\n812\tNow, women þat am in my presens here,\n813\tOf my wordys take awysement.\n814\tGo hom a3en to yower brothyr Lazere--\n815\tMy grace to hym xall be sent.\n816\tMARY MAGDALEN. O, thow gloryus Lordz here present,\n817\tWe yeld to þe salutacyon!\n818\tIn ower weyys we be expedyent.\n819\tNow, Lord, vs defend from trybulacyon!\nHere goth Mary and Martha homvard, and Jhesus devodyt.\n[Castle of Magdalen]\n820\tLAZARUS. A! In woo I waltyr as wawys in þe wynd!\n821\tAwey ys went all my sokour!\n822\tA, Deth, Deth, þou art onkynd!\n823\tA! A, now brystyt myn hartt! þis is a sharp showyr!\n824\tFarewell, my systyrs, my bodely helth!\n825\tMARY MAGDALEN. Jhesu, my Lord, be yower sokowre,\n826\tAnd he mott be yower gostys welth!\n827\tPRIMUS MILES. Goddys grace mott be hys governour,\n828\tIn joy euyrlastyng fore to be!\n829\tSECUNDUS MILES. Amonge alle good sowlys, send hym favour,\n830\tAs þi powere ys most of dygnyte!\n831\tMARTHA. Now, syn þe chans is fallyn soo,\n832\tThat deth hath drewyn hym don þis day,\n833\tWe must nedys ower devyrs doo,\n834\tTo þe erth to bryng hym wythowt delay.\n835\tMARY MAGDALEN. As þe vse is now, and hath byn aye,\n836\tWyth wepers to þe erth yow hym bryng.\n837\tAlle þis must be donne as I yow saye,\n838\tClad in blake, wythowtyn lesyng.\n839\tPRIMUS MILES. Gracyows ladvys of grett honour,\n840\tThys pepull is com here in yower syth,\n841\tWepyng and weylyng wyth gret dolour,\n842\tBecavse of my lordys dethe.\nHere þe on knygth make redy þe ston, and other bryng in þe wepars, arayyd in blak.\n843\tPRIMUS MILES. Now, good fryndys þat here be,\n844\tTake vp thys body wyth good wyll,\n845\tAnd ley it in hys sepoltur, semely to se;\n846\tGood Lord hym save from alle manyr ille!\nLay hym in. Here al þe pepyll resort to þe castell, þus seyyng Jhesus [in the place]:\n847\t[JHESUS]. Tyme ys comyn of very cognyssyon.\n848\tMy dyssyplys, goth wyth me\n849\tFor to fulfyll possybyll peticion;\n850\tGo we together into Jude,\n851\tThere Lazar, my frynd, is he.\n852\tGow we together as chyldyurn of lyth,\n853\tAnd, from grevos slepe, sawen heym wyll we!\n854\tDISSIPULYS. Lord, it plese yower myty volunte,\n855\tThow he slepe, he may be savyd be skyll.\n856\tJHESUS. That is trew, and be possybilyte;\n857\tTherfor, of my deth shew yow I wyll.\n858\tMy Fathyr, of nemyows charyte,\n859\tSent me, hys Son, to make redemcyon,\n860\tWyche was conseyvyd be puer verginyte,\n861\tAnd so in my mother had cler incarnacyon;\n862\tAnd þerfore must I suflyre grewos passyon\n863\tOndyre Povnse Pylat, wyth grett perplexite,\n864\tBetyn, bobbyd, skoernyd, crownnyd wyth thorne--\n865\tAlle þis xall be þe soferons of my deite.\n866\tI, therfor, hastely folow me now,\n867\tFor Lazar is ded, verely to preve;\n868\twhe[r]for I am joyfull, I sey onto yow,\n869\tThat I knowlege yow þerwyth, þat ye may it beleve.\nHere xal Jhesus com wyth hys dissipulys, and on Jew tellyt Martha:\n870\t[JEW]. A, Martha, Martha! Be full of gladnesse!\n871\tFor þe Prophett ys comyng, I sey trewly,\n872\tWyth hys dyssypyllys in grett lowlynesse;\n873\tHe shall yow comfortt wyth hys mercy.\nHere Martha xall ronne a3en Jhesus, þus seyyng:\n874\t[MARTHA]. A, Lord! Me, sympyl creatur, nat denye,\n875\tThow I be wrappyd in wrecchydnesse!\n876\tLord, and þou haddyst byn here, werely,\n877\tMy brother had natt a byn ded-I know well thysse\n878\tJHESUS DICIT. Martha, docctor, onto þe I sey,\n879\tThy brother xall reyse agayn!\n880\tMARTHA. Yee, Lord, ar þe last day,\n881\tThat I beleve ful pleyn.\n882\tJHESUS. I am þe resurreccyon of lyfe, þat euyr xall reynne,\n883\tAnd whoso belevyt verely in me\n884\tXall have lyfe euyrlastyng, þe soth to seyn.\n885\tMartha, belevyst thow þis?\n886\tMARTHA. 3e, forsoth, þe Prynsse of blysch!\n887\tI beleve in Cryst þe Son of Sapyens,\n888\tWhyche wythowt eynd ryngne xall he,\n889\tTo redemyn vs freell from ower iniquite!\nHere Mary xall falle to Jhesus, þus seyyng Mary:\n890\tMARY MAGDALEN. O, þou rythewys regent, reynyng in equite,\n891\tþou gracyows Lord, þou swete Jhesus!\n892\tAnd þou haddyst byn here, my brothyr alyfe had be!\n893\tGood Lord, myn hertt doth þis dyscus!\n894\tJHESUS. Wher have 3e put hym? Sey me thys.\n895\tMARY MAGDALEN. In hys mo[nv]ment, Lord, is he.\n896\tJHESUS. To that place 3e me wys.\n897\tThatt grave I desyre to se.\n898\tTake of þe ston of þis monvment!\n899\tThe agrement of grace here shewyn I wyll.\n900\tMARTHA. A, Lord, yower preseptt fulfyllyd xall be.\n901\tThys ston I remeve wyth glad chyr.\n902\tGracyows Lord, I aske þe mercy!\n903\tThy wyll mott be fuilfyllyd here!\nHere xall Martha put of þe grave ston.\n904\tJHESUS. Now, Father, I beseche thyn hey paternyte,\n905\tThat my prayour be resowndable to þi Fathyrod in glory,\n906\tTo opyn þeyn erys to þi Son in humanyte.\n907\tNat only for me, but for þi pepyll, verely,\n908\tThat þey may beleue, and betake to þi mercy.\n909\tFathyr, fore þem I make supplycacyon!\n910\tGracyows Father, gravnt me my bone!\n911\tLazer, Lazer! Com hethyr to me!\nHere xall Lazar aryse, trossyd wyth towellys, in a shete.\n912\tLAZAR. A, my Makar, my Savyowr! Blyssyd mott þou be!\n913\tHere men may know þi werkys of wondyre!\n914\tLord, nothy[n]g ys onpossybyll to the,\n915\tFor my body and my sowle was departyd asondyr!\n916\tI xuld a rottytt, as doth þe tondyre,\n917\tFleysch from þe bonys a-consumyd away!\n918\tNow is aloft þat late was ondyr!\n919\tThe goodnesse of God hath don for me here,\n920\tFor he is bote of all balys to onbynd,\n921\tThat blyssyd Lord þat here ded apere!\nHere all þe pepull and þe Jewys, Mari and Martha, wyth on woys sey þes wordys: 'We beleve in yow, Savyowr, Jhesus, Jhesus, Jhesus!'\n922\t[JHESUS]. Of yower good hertys I have advertacyounys,\n923\tWherethorow in sowle, holl made 3e be.\n924\tBetwyx yow and me be nevyr varyacyounys,\n925\tWherfor I sey, 'Vade in pace'.\nHere devoydyt Jhesus wyth hys desypyllys; Mary and Martha and Lazare gon horn to þe castell, and here begynnyt [pe Kyng of Marcylle] hys bost:\n926\t[KYNG OF MARCYLLE]. Awantt! Awant þe, onworthy wrecchesse!\n927\tWhy lowtt 3e nat low to my lawdabyll presens,\n928\tYe brawlyng breellys and blabyr-lyppyd bycchys,\n929\tObedyenly to obbey me wythowt offense?\n930\tI am a sofereyn semely þat ye se butt seyld!\n931\tNon swyche ondyr sonne, þe sothe for to say!\n932\tWhanne I fare fresly and fers to þe feld,\n933\tMy fomen fle for fer of my fray!\n934\tEwen as an enperower I am onored ay,\n935\tWanne baner gyn to blasse and bemmys gyn to blow!\n936\tHed am I heyest of all hethennesse holld!\n937\tBoth kynggys and cayserys I woll þey xall me know,\n938\tOr ellys þey beys the bargayn, þat ewyr þey were so bold!\n939\tI am Kyng of Marcylle, talys to be told--\n940\tThus I wold it were knowyn ferre and nere!\n941\tHo sey contraly, I cast heym in carys cold,\n942\tAnd he xall bey the bargayn wondyr dere!\n943\tI have a favorows fode and fresse as the fakown,\n944\tShe is full fayur in hyr femynyte;\n945\tWhan I loke on þis lady, I am losty as the lyon\n946\tIn my syth;\n947\tOf delycyte most delycyows,\n948\tOf felachyp most felecyows,\n949\tOf alle fodys most favarows--\n950\tO, my blysse in bevteus brygth!\n951\tREGINA. O of condycyons, and most onorabyll!\n952\tLowly I thank yow for þis recummendacyon--\n953\tThe bovnteest and the boldest ondyr baner bryth,\n954\tNo creatur so coroscant to my consolacyon!\n955\tWhan the regent be resydent, itt is my refeccyon.\n956\tYower dilectabyll dedys devydytt me from dyversyte.\n957\tIn my person I privyde to put me from polucyon--\n958\tTo be plesant to yower person, itt is my prosperyte!\n959\tREX. Now, Godamercy, berel brytest of bewte!\n960\tGodamercy, ruby rody as þe rose!\n961\tYe be so ple[s]avnt to my pay, 3e put me from peyn.\n962\tNow, comly knygthys, loke þat 3e forth dresse\n963\tBoth spycys and wyn here in hast!\nHere xall þe knygtys gete spycys and wynne, and here xall entyr a dylle in orebyll aray, þus seyyng:\n964\t[DYLLE]. Owt, owt, harrow! I may crye and yelle,\n965\tFor lost is all ower labor, wherfor I sey alas!\n966\tFor of all holddys þat evyr hort, non so as hell!\n967\tOwur barrys of iron ar all to-brost, stronge gatys of brasse!\n968\tThe Kyng of Joy entyryd in þerat, as bryth as fyrys blase!\n969\tFor fray of hys ferfull banere, ower felashep fled asondyr!\n970\tWhan he towcheyd it wyth hys toukkyng, þey brast as ony glase,\n971\tAnd rofe asondyr, as it byn wyth thondore!\n972\tNow ar we thrall þat frest wher fre,\n973\tBe þe passyon of hys manhede.\n974\tO[n] a crosce on hye hangyd was he,\n975\tWhych hath dystroyd ower labor and alle ower dede!\n976\tHe hath lytynnyd lymbo, and to paradyse 3ede!\n977\tþat wondyrfull worke werkytt vs wrake!\n978\tAdam and Abram and alle hyre kynred,\n979\tOwt of ower preson to joy were þey take!\n980\tAll þis hath byn wrowth syn Freyday at none!\n981\tBrostyn don ower gatys þat hangyd were full hye!\n982\tNow is he resyn, hys resurreccyon is don,\n983\tAnd is procedyd into Galelye!\n984\tWyth many a temtacyon we tochyd hym to atrey,\n985\tTo know whether he was God ore non.\n986\t3e[t] for all ower besynes, bleryd is ower eye,\n987\tFor wyth hys wyld werke he hath wonne hem everychon!\n988\tNow for þe tyme to come,\n989\tþer xall non falle to ower chanse,\n990\tBut at hys deleverans,\n991\tAnd weyyd be rythfull balans,\n992\tAnd 3owyn be rythfull domme.\n993\tI telle yow alle in sum, to helle wyll I gonne!\nHere xall entyr þe thre Mariis arayyd as chast women, wyth sygnis of þe passyon pryntyd ypon þer brest, þus seyyng Mawdleyn:\n[Place of Cruxifixion, and the Sepulchre.]\n994\t[MAWDLEYN]. Alas, alas, for þat ryall bem!\n995\tA, þis percytt my hartt worst of all!\n996\tFor here he turnyd a3en to þe woman of Jerusalem,\n997\tAnd for wherynesse lett þe crosse falle!\n998\tMARY JACOBE. Thys sorow is beytterare þan ony galle,\n999\tFor here þe Jevys spornyd hym to make hym goo,\n1000\tAnd þey dysspyttyd þer Kyng ryall.\n1001\tThat clyvytt myn hart, and makett me woo.\n1002\tMARY SALOME. Yt ys intollerabyll to se or to tell,\n1003\tFor ony creature, þat stronkg tormentry!\n1004\tO Lord, þou haddyst a mervelows mell!\n1005\tYt is to hedyows to dyscry!\nAl þe Maryys wyth on woyce sey þis folowyng:\n1006\t[THE THRE MARYYS]. Heylle, gloryows crosse! þou baryst þat Lord on hye,\n1007\tWhych be þi mygth deddyst lowly bowe doun,\n1008\tMannys sowle from all thraldam to bye,\n1009\tThat euyrmore in peyne shold a be [boun],\n1010\tBe record of Davyt, wyth myld stevyn:\n1011\t'Domine inclina celos tuos, et dessende!'\n1012\tMARY MAGDLEYN. Now to þe monument lett vs gon,\n1013\tWheras ower Lord and Savyower layd was,\n1014\tTo anoynt hym, body and bone,\n1015\tTo make amendys for ower trespas.\n1016\t[MARY JACOBE]. Ho xall putt doun þe led of þe monvment,\n1017\tThatt we may anoytt hys gracyus wovndys,\n1018\tWyth hart and my[n]d to do ower intentt,\n1019\tWyth precyus bamys, þis same stovnddys?\n1020\tMARY SALOME. Thatt blyssyd body wythin þis bovndys.\n1021\tHere was layd wyth rvfull monys.\n1022\tNevyr creature was borne vpon gronddys\n1023\tþat mygth sofere so hediows a peyne at onys!\nHere xall apere to angelys in whyte at þe grave.\n1024\t[PRIMUS] ANGELUS. 3e women presentt, dredytt yow ryth nowth!\n1025\tJhesus is resun, and is natt here!\n1026\tLoo, here is þe place þat he was in browth!\n1027\tGo, sey to hys dysypyllys and to Petur he xall apere.\n1028\tSECUNDUS ANGELUS. In Galelye, wythowtyn ony wyre,\n1029\tþer xall ye se hym, lyke as he sayd.\n1030\tGoo yower way, and take comfortt and chyr,\n1031\tFor þat he sayd xall natt be delayyd.\nHere xall þe Maryys mete wyth Petyr and Jhon.\n1032\tMARY MAVDLEYN. O, Petyr and Jhon! We be begylyd!\n1033\tOwer Lordys body is borne away!\n1034\tI am aferd itt is dyffylyd!\n1035\tI am so carefull, I wott natt whatt to saye.\n1036\tPETYR. Of þes tydynggys gretly I dysmay!\n1037\tI woil me thethere hye wyth all my myth!\n1038\tNow, Lord defend vs as he best may!\n1039\tOf þe sepulture we woll have a syth.\n1040\tJHON. A, myn invard sowle stondyng in dystresse--\n1041\tþe weche of my body xuld have a gyde--\n1042\tFor my Lord stondyng in hevynesse,\n1043\tWhan I remembyr hys wovndys wyde!\n1044\tPETYR. The sorow and peyne þat he ded drye\n1045\tFor ower offens and abomynacyon!\n1046\tAnd also I forsoke hym in hys turmentry--\n1047\tI toke no hede to hys techeyng and exortacyon!\nHere Petyr and Jhon go to þe sepulcur and þe Maryys folowyng.\n1048\t[PETYR]. A, now I se and know þe sothe!\n1049\tBut, gracyus Lord, be ower protexcyon!--\n1050\tHere is nothyng left butt a sudare cloth,\n1051\tþat of þi beryyng xuld make mencyon!\n1052\tJHON. I am aferd of wykkytt opressyon!\n1053\tWhere he is becum, it can natt be devysyd,\n1054\tBut he seyd aftyr þe thrid day he xuld have resurrexyon.\n1055\tLong beforn, thys was promysyd.\n1056\tMARY MAGDLEYN. Alas, I may no lengar abyde,\n1057\tFor dolour and dyssese þat in my hartt doth dwell.\n1058\t[Mary goes aside.]\n1059\tPRIMUS ANGELUS. Woman, woman, wy wepest þou?\n1060\tWom sekest þou wyth dolare thus?\n1061\tMARY MAGDLEYN. A, Fayn wold I wete, and I wyst how,\n1062\tWo hath born away my Lord Jhesus!\nHic aparuit Jhesus.\n1063\t[JHESUS]. Woman, woman, wy syest thow?\n1064\tWom sekest þou? Tell me þis.\n1065\tMARY MAGDLEYN. A, good syr, tell me now\n1066\tYf þou have born awey my Lord Jhesus,\n1067\tFor I have porposyd in eche degre\n1068\tTo have hym wyth me, werely,\n1069\tThe wyche my specyall Lord hath be,\n1070\tAnd I hys lovyr and cavse wyll phy.\n1071\tJHESUS. O, O, Mari!\n1072\tMARY MAGDLEYN. A! Gracyus Mastyr and Lord, yow it is þat I seke!\n1073\tLett me anoynt yow wyth þis bamys sote!\n1074\tLord, long hast þou hyd þe from my spece,\n1075\tButt now wyil I kesse þou for my hartys bote!\n1076\tJHESUS. Towche me natt, Mary! I ded natt asend\n1077\tTo my Father in Deyyte, and onto yowers!\n1078\tButt go sey to my brotheryn I wyll pretende\n1079\tTo stey to my Father in heu[n]ly towyrs.\n1080\tMARY MAGDLEYN. Whan I sye yow fyrst, Lord, verely\n1081\tI wentt ye had byn Symov[n]d þe gardener.\n1082\tJHESUS. So I am, forsothe, Mary!\n1083\tMannys hartt is my gardyn here.\n1084\tþerin I sow sedys of vertu all þe 3ere.\n1085\tþe fowle wedys and wycys I reynd vp be þe rote!\n1086\tWhan þat gardyn is watteryd wyth terys clere,\n1087\tThan spryng vertuus, and smelle full sote.\n1088\tMARY MAGDLEYN. O, þou dereworthy Emperowere, þou hye devyne!\n1089\tTo me þis is a joytull tydyng,\n1090\tAnd onto all pepull þat aftyr vs xall reyngne,\n1091\tThys knowlege of þi devyte,\n1092\tTo all pepull þat xall obteyne,\n1093\tAnd know þis be posybyl[t]e.\n1094\tJHESUS.I woll shew to synnars as I do to þe,\n1095\tYf þey woll wyth veruens of love me seke.\n1096\tBe stedfast, and I xall evyr wyth þe be,\n1097\tAnd wyth all tho þat to me byn meke!\nHere avoydyt Jhesus sodenly, þus seyyng Mary Magdleyu:\n1098\t[MARY MAGDLEYN]. O, systyrs, þus þe hey and nobyll infLventt grace\n1099\tOf my most blessyd Lord Jhesus, Jhesus, Jhesus!\n1100\tHe aperyd onto me at þe sepulcur þer I was!\n1101\tþat hath relevyed my woo, and moryd my blysche!\n1102\tItt is innvmerabyll to expresse,\n1103\tOr for ony tong for to tell,\n1104\tOf my joye how myche itt is,\n1105\tSo myche my peynnys itt doth excelle!\n1106\tMARY SALOME. Now lett vs go to þe sette, to ower Lady dere,\n1107\tHyr to shew of hys weilfare,\n1108\tAnd also to dy sypyllys, þat we have syn here--\n1109\tþe more yt xall rejoyse þem from care!\n1110\tMARY JACOB. Now, systyr Magdleyn, wyth glad chyr!\n1111\tSo wold þat good Lord we myth wyth hym mete!\n[Jhesus appears again.]\n1112\tJHESUS. To shew desyrows hartys I am full nere,\n1113\tWomen, I apere to yow and sey, 'Awete!'\n1114\tSALOME. Now, gracyus Lord, of yowur nymyos charyte--\n1115\tWyth hombyll hartys to þi presens complayne--\n1116\tGravntt vs þi blyssyng of þi hye deyte,\n1117\tGostly ower sowlys for to sosteynne.\n1118\tJHESUS. Alle tho byn blyssyd þat sore refreynne.\n1119\tWe blysch yow-Father, and Son, and Holy Gost--\n1120\tAll sorow and care to constryne,\n1121\tBe ower powyr of mytys most,\n1122\tIn nomine Patrys ett Felii et Spiritus Sancti, amen!\n1123\tGoo ye to my brethryn, and sey to hem þer,\n1124\tþat þey procede and go into Gallelye,\n1125\tAnd þer xall þey se me, as I seyd before,\n1126\tBodyly, wyth here carnall yye.\nHere Jhesus devoydytt a3en.\n1127\tMAGDLEYN. O þou gloryus Lord of heuen regyon,\n1128\tNow blyssyd be þi hye devynyte,\n1129\tThatt evyr thow tokest incarnacyon,\n1130\tThus for to vesyte þi pore servantys thre.\n1131\tþi wyll, gracyows Lord, fulfyllyd xall be\n1132\tAs þou commavndyst vs in all thyng.\n1133\tOwer gracyows brethryn we woll go se,\n1134\tWyth hem to seyn all ower lekeyng.\nHere devoyd all þe thre Maryys, and þe Kyng of Marcyll xall begynne a sacryfyce.\n1135\tREX MARCYLL. Now, lorddys and ladvys of grett aprise,\n1136\tA mater to meve yow is in my memoryall,\n1137\tþis day to do a sacryfyce\n1138\tWyth multetude of myrth before ower goddys all,\n1139\tWyth preors in aspecyall before hys presens,\n1140\tEche creature wyth hartt demvre.\n1141\tREGINA. To þat lord curteys and keynd,\n1142\tMahond, þat is so mykyll of myth,\n1143\tWyth mynstrelly and myrth in mynd,\n1144\tLett vs gon ofer in þat hye kyngis syth.\nHere xall entyr an hethen Prest and hys boye.\n1145\tPRYSBY[TYR]. Now, my clerke Hawkyn, for loue of me,\n1146\tLoke fast myn awter were arayd!\n1147\tGoo ryng a bell, to or thre!\n1148\tLythly, chyld, it be natt delayd,\n1149\tFor here xall be a grett solemnyte.\n1150\tLoke, boy, þou do it wyth a brayd!\n1151\tCLERICUS. Whatt, mastyr! Woldyst þou have þi lemman to þi beddys syde?\n1152\tThow xall abyde tyll my servyse is sayd!\n1153\tPRYSBY[TYR]. Boy! I sey, be Sentt Coppyn,\n1154\tNo swyche wordys to þe I spake!\n1155\tBOY. Wether þou ded or natt, þe fryst jorny xall be myn,\n1156\tFor, be my feyth, þou beryst Wattys pakke!\n1157\tBut syr, my mastyr, grett Morell,\n1158\tYe have so fellyd yower bylly wyth growell,\n1159\tþat it growit grett as þe dywll of hell!\n1160\tOnshaply þou art to see!\n1161\tWhan woman comme to here þi sermon,\n1162\tPratyly wyth hem I can houkkyn,\n1163\tWyth Kyrchon and fayer Maryon--\n1164\tþey love me bettyr þan þe!\n1165\tI dare sey, and þou xulddys ryde,\n1166\tþi body is so grett and wyde,\n1167\tþat nevyr horse may þe abyde,\n1168\tExseptt þou breke hys bakk asovndyre!\n1169\tPRYSBY[TYR]. A, þou lyyst, boy, be þe dyvll of hell!\n1170\tI pray God, Mahond mott þe quell!\n1171\tI xall whyp þe tyll þi ars xall belle!\n1172\tOn þi ars com mych wondyre!\n1173\tBOY. A fartt, mastyr, and kysse my grenne!\n1174\tþe dyvll of hell was þi emme!\n1175\tLoo, mastyrs, of swyche a stokke he cam!\n1176\tþis kenred is asprongyn late!\n1177\tPRYSBY[TYR]. Mahovndys blod, precyows knave!\n1178\tStryppys on þi ars þou xall have,\n1179\tAnd rappys on þi pate!\n1180\tREX dicitt. Now, prystys and clerkys, of þis tempyll cler,\n1181\tYower servyse to sey, lett me se.\n1182\tPRYSBY[TYR]. A, soveryn lord, we shall don ower devyr.\n1183\tBoy, a boke anon þou bryng me!\n1184\tNow, boy, to my awter I wyll me dresse--\n1185\tOn xall my Westment and myn aray.\n1186\tBOY. Now þan, þe lesson I woll expresse,\n1187\tLyke as longytt for þe servyse of þis day:\n1188\tLeccyo mahowndys, viri fortissimi sarasenorum:\n1189\tGlabriosum ad glvmandum glvmardinorum,\n1190\tGormonoorum alocorum, stampatinantum cursorum,\n1191\tCownthtys fulcatum, congrvryandum tersorum,\n1192\tMursum malgorum, marara3orum,\n1193\tSkartum sialporum, fartum cardicutorum,\n1194\tSlavndri strovmppum, corbolcorum,\n1195\tSnyguer snagoer werwoliforum\n1196\tStandgardum lamba beffettorum,\n1197\tStrowtum stardy strangolcorum,\n1198\tRygour dagour flapporum,\n1199\tCastratum raty rybaldorum,\n1200\tHowndys and hoggys, in heggys and hellys,\n1201\tSnakys and toddys mott be yower bellys!\n1202\tRagnell and Roflyn, and other in þe wavys,\n1203\tGravntt yow grace to dye on þe galows!\n1204\tPRYSBY[TYR]. Now, lordys and ladyys, lesse and more,\n1205\tKnele all don wyth good devocyon.\n1206\tYonge and old, rych and pore,\n1207\tDo yower oferyng to Sentt Mahownde,\n1208\tAnd ye xall have grett pardon,\n1209\tþat longytt to þis holy place,\n1210\tAnd receyve 3e xall my benesown,\n1211\tAnd stond in Mahowndys grace.\n1212\tREX dicitt. Mahownd, þou art of mytys most,\n1213\tIn my syth a gloryus gost--\n1214\tþou comfortyst me both in contre and cost,\n1215\tWyth þi wesdom and þi wytt,\n1216\tFor truly, lord, in þe is my trost.\n1217\tGood lord, lett natt my sowle be lost!\n1218\tAll my cownsell well þou wotst,\n1219\tHere in þi presens as I sett.\n1220\tThys besawnt of gold, rych and rownd,\n1221\tI ofer ytt for my lady and me,\n1222\tþat þou mayst be ower covnfortys in þis stownd.\n1223\tSweth Mahovnd, remembyr me!\n1224\tPRYSBY[TYR]. Now, boy, I pray þe, lett vs have a song!\n1225\tOwer servyse be note, lett vs syng, I say!\n1226\tCowff vp þi brest, stond natt to long,\n1227\tBegynne þe ofyse of þis day.\n1228\tBOY. I home and I hast, I do þat I may,\n1229\tWyth mery tvne þe trebyll to syng.\n1230\tPRYSBY[TYR]. Hold vp! þe dyvill mote þe afray,\n1231\tFor all owt of rule þou dost me bryng!\n1232\tButt now, syr kyng, quene, and knyth,\n1233\tBe mery in hartt everychon!\n1234\tFor here may ye se relykys brygth--\n1235\tMahowndys own nekke bon!\n1236\tAnd 3e xall se or ewer ye gon,\n1237\tWhattsomewer yow betyde,\n1238\tAnd ye xall kesse all þis holy bon,\n1239\tMahowndys own yeelyd!\n1240\t3e may have of þis grett store;\n1241\tAnd ye knew þe cavse wherfor,\n1242\tYtt woll make yow blynd for ewyrmore,\n1243\tþis same holy bede!\n1244\tLorddys and ladyys, old and ynge,\n1245\tGolyas so good, to blysse may yow bryng,\n1246\tMahownd þe [holy] and Dragon þe dere,\n1247\tWyth Belyall in blysse ewyrlastyng,\n1248\tþat ye may þer in joy syng\n1249\tBefore þat comly kyng\n1250\tþat is ower god in fere.\n1251\tPYLATT. Now, 3e serjauntys semly, qwat sey 3e?\n1252\t3e be full wetty men in þe law.\n1253\tOf þe dethe of Jhesu I woll awysyd be--\n1254\tOwer soferyn Sesar þe soth mvst nedys know.\n1255\tThys Jhesu was a man of grett vertu,\n1256\tAnd many wondyrs in hys tyme he wrowth;\n1257\tHe was put to dethe be cawsys ontru,\n1258\tWheche matyr stekytt in my thowth;\n1259\tAnd 3e know well how he was to þe erth browth,\n1260\tWacchyd wyth knygths of grett aray.\n1261\tHe is resyn agayn, as before he tawth,\n1262\tAnd Joseph of Baramathye he hath takyn awey.\n1263\t[PRIMUS] SERJANTT. Soferyn juge, all þis is soth þat 3e sey,\n1264\tBut all þis mvst be curyd be sotylte,\n1265\tAnd sey how hys dysypyllys stollyn hym away--\n1266\tAnd þis xall be þe answer, be þe asentt of me!\n1267\tSECUNDUS SERJANTT. So it is most lylly for to be!\n1268\tYower covncell is good and commendabyll;\n1269\tSo wryte hym a pystyll of specyalite,\n1270\tAnd þat for vs xall be most prophytabyll.\n1271\tPYLATT. Now, masengyr, in hast hether þou com!\n1272\tOn masage þou mvst, wyth ower wrytyng,\n1273\tTo þe soferyn emperower of Rome.\n1274\tBut fryst þou xall go to Herodes þe kyng,\n1275\tAnd sey how þat I send hym knowyng\n1276\tOf Crystys deth, how it hath byn wrowth.\n1277\tI charge þe make no lettyng,\n1278\tTyll þis lettyr to þe emperower be browth!\n1279\tNVNCYUS PYLATUS. My lord, in hast yower masage to spede\n1280\tOnto þo lordys of ryall renown,\n1281\tDowth 3e nat, my lord, it xall be don indede!\n1282\tNow hens woll I fast owt of þis town!\nHer goth þe masengyr to Herodes.\n1283\tNVNCYUS. Heyll, soferyn kyng ondyr crown!\n1284\tþe prynsys of þe law recummende to yower heynesse,\n1285\tAnd sendytt yow tydyngys of Crystys passyon,\n1286\tAs in þis wrytyng doth expresse.\n1287\tHERODES. A, be my trowth, now am I full of blys!\n1288\tþes be mery tydvngys þat þey have þus don!\n1289\tNow certys I am glad of þis,\n1290\tFor now ar we frendys þat afore wher fon.\n1291\tHold a reward, masengyr, þat thow were gon,\n1292\tAnd recummend me to my soferens grace.\n1293\tShew hym I woll be as stedfast as ston,\n1294\tFerr and nere, and in every place!\nHere goth þe masengyr to þe emperower.\n1295\tNVNCYUS. Heyll be yow, sofereyn, settyng in solas!\n1296\tHeyll, worthy wythowtyn pere!\n1297\tHeyll, goodly to gravntt all grace!\n1298\tHeyll, emperower of þe word, ferr and nere!\n1299\tSoferyn, and it plese yower hye empyre,\n1300\tI have browth yow wrytyng of grett aprise,\n1301\tWyche xall be pleseyng to yower desyre,\n1302\tFrom Pylatt, yower hye justyce.\n1303\tHe sentt yow word wyth lowly intentt;\n1304\tIn ewery place he kepytt yower cummavndement,\n1305\tAs he is bovnd be hys ofyce.\n1306\tEMPEROWER. A, welcum, masengyr of grett pleseavns!\n1307\tþe wrytyng anon lett me se!\n1308\tMy juggys, anon gyffe atendans,\n1309\tTo ondyrstond whatt þis wrytyng may be,\n1310\tWethyr it be good, are ony deversyte,\n1311\tOr ellys natt for myn awayll--\n1312\tDeclare me þis in all þe hast!\n1313\tPROVOST. Syr, þe sentens we woll dyscus,\n1314\tAnd it plese yower hye exseleyns;\n1315\tThe intentt of þis pystull is þus:\n1316\tPylatt recummendytt to yower presens,\n1317\tAnd of a prophett is þe sentens,\n1318\tWhos name was callyd Jhesus.\n1319\tHe is putt to dethe wyth vyolens,\n1320\tFor he chalyngyd to be kyng of Jewys.\n1321\tþerfor he was crucyfyed to ded,\n1322\tAnd syn was bervyd, as þey thowth reson.\n1323\tAlso, he cleymyd hymsylf Son of þe Godhed!\n1324\tþe therd nygth he was stollyn away wyth treson,\n1325\tWyth hys desypyllys þat to hym had dyleccyon,\n1326\tSo wyth hym away þey 3ode.\n1327\tI merveyll how þey ded wyth þe bodvys corupcyon--\n1328\tI trow þey wer fed wyth a froward fode!\n1329\tIMPERATOR. Crafty was þer connyng, þe soth for to seyn!\n1330\tThys pystyll I wyll kepe wyth me yff I can,\n1331\tAlso I wyll have cronekyllyd þe 3ere and þe reynne,\n1332\tþat nevyr xall be forgott, whoso loke þeron.\n1333\tMasengyre, owt of þis town wyth a rage!\n1334\tHold þis gold to þi wage,\n1335\tMery for to make!\n1336\tNVNCYUS. Farewell, my lord of grett renown,\n1337\tFor owt of town my way I take.\nHer entyr Mawdleyn wyth hyr dysypyll, þus seyyng:\n1338\tMAVDLYN. A, now I remembyr my Lord þat put was to ded\n1339\tWyth þe Jewys, wythowttyn gyltt or treson!\n1340\tþe therd nygth he ros be þe myth of hys Godhed;\n1341\tVpon þe Sonday had hys gloryus resurrexcyon,\n1342\tAnd now is þe tyme past of hys gloryus asencyon;\n1343\tHe steyyd to hevyn, and þer he is kyng.\n1344\tA! Hys grett kendnesse may natt fro my mencyon!\n1345\tOf alle manes tonggys he 3af vs knowyng,\n1346\tFor to vndyrstond every langwage.\n1347\tNow have þe dysypyllysl take þer passage\n1348\tTo dyvers contreys her and 3ondyr,\n1349\tTo prech and teche of hys hye damage--\n1350\tFull ferr ar my brothyrn departyd asondyr.\nHer xall hevyn opyn, and Jhesus xall shew [hymself].\n1351\tJHESUS. O, þe onclypsyd sonne, tempyll of Salamon!\n1352\tIn þe mone I restyd, þat nevyr chonggyd goodnesse!\n1353\tIn þe shep of Noee, fles of Judeon,\n1354\tShe was my tapyrnakyll of grett nobylinesse,\n1355\tShe was þe paleys of Phebus brygthnesse,\n1356\tShe was þe wessell of puere clennesse,\n1357\tWher my Godhed 3aff my manhod myth;\n1358\tMy blyssyd mother, of demvre femynyte,\n1359\tFor mankynd, þe feynddys defens,\n1360\tQuewne of Jherusalem, þat heuenly cete,\n1361\tEmpresse of hell, to make resystens.\n1362\tShe is þe precyus pyn, full of ensens,\n1363\tThe precyus synamvyr, þe body thorow to seche.\n1364\tShe is þe mvske a3ens þe hertys of vyolens,\n1365\tþe jentyll jelopher a3ens þe cardyakyllys wrech.\n1366\tThe goodnesse of my mothere no tong can expresse,\n1367\tNere no clerke of hyre, hyre jovys can wryth.\n1368\tButt now of my servantt I remembyr þe kendnesse;\n1369\tWyth heuenly masage I cast me to vesyte;\n1370\tRaphaell, myn angell in my syte,\n1371\tTo Mary Mavdleyn decende in a whyle,\n1372\tByd here passe þe se be my myth,\n1373\tAnd sey she xall converte þe land of Marcyll.\n1374\tANGELUS. O gloryus Lord, I woll resortt\n1375\tTo shew your servant of yower grace.\n1376\tShe xall labor for þat londys comfortt,\n1377\tFrom heuynesse þem to porchasse.\nTunc decendet angelus.\n1378\t[ANGELUS]. Abasse þe novtt, Mary, in þis place!\n1379\tOwer Lordys preceptt þou must fullfyll.\n1380\tTo passe þe see in shortt space,\n1381\tOnto þe lond of Marcyll.\n1382\tKyng and quene converte xall 3e,\n1383\tAnd byn amyttyd as an holy apostylesse.\n1384\tAlle þe lond xall be techyd alonly be the,\n1385\tGoddys lawys onto hem 3e xall expresse.\n1386\tþerfore hast yow forth wyth gladnesse,\n1387\tGoddys commav[n]ddement for to fullfylle.\n1388\tMARI MAWDLEYN. He þat from my person seuen dewilys mad to fle,\n1389\tBe vertu of hym alle thyng was wrowth;\n1390\tTo seke thoys pepyll I woll rydy be.\n1391\tAs þou hast commavnddytt, in vertv þey xall be browth.\n1392\tWyth þi grace, good Lord in Deite,\n1393\tNow to þe see I wyll me hy,\n1394\tSum sheppyng to asspy.\n1395\tNow spede me, Lord in eternall glory!\n1396\tNow be my spede, allmyty Trenite!\nHere xall entyre a shyp wyth a mery song.\n[The Place--near the 'Coast']\n1397\tSHEPMAN. Stryke! Stryke! Lett fall an ankyr to grownd!\n1398\tHer is a fayer haven to se!\n1399\tConnyngly in, loke þat ye sownd!\n1400\tI hope good harbarow have xal wee!\n1401\tLoke þat we have drynke, boy þou!\n1402\tBOY. I may natt, for slep, I make God a wow!\n1403\tþou xall abyde ytte, and þou were my syere!\n1404\tSHEPMAN. Why, boy, we are rydy to go to dynere!\n1405\tXall we no mete have?\n1406\tBOY. Natt for me, be of good chyr,\n1407\tThowe ye be forhongord tyll 3e rave,\n1408\tI tell yow plenly beforn!\n1409\tFor swyche a cramp on me sett is,\n1410\tI am a poynt to fare þe worse.\n1411\tI ly and wryng tyll I pysse,\n1412\tAnd am a poyntt to be forlorn!\n1413\tþE MASTYR. Now, boy, whatt woll þe þis seyll?\n1414\tBOY. Nothyng butt a fayer damsell.!\n1415\tShe shold help me, I know it well,\n1416\tAr ellys I may rue þe tyme þat I was born!\n1417\tþE MASTYR. Be my trowth, syr boye, 3e Xal be sped!\n1418\tI wyll hyr bryng onto yower bed!\n1419\tNow xall þou lern a damsell to wed--\n1420\tShe wyll nat kysse þe on skorn!\n1421\tþE BOY. A skorn! No, no, I fynd it hernest!\n1422\tThe dewile of hell motte þe brest,\n1423\tFor all my corage is now cast!\n1424\tAlasse! I am forlorn!\n1425\tMAV[D]LEYN. Mastyr of þe shepe, a word wyth the!\n1426\tMASTYR. All redy, fayer woman! Whatt wol 3e?\n1427\tMARY. Of whense is thys shep? Tell 3e me,\n1428\tAnd yf 3e seyle wythin a whyle.\n1429\tMASTYR. We woll seyle þis same day,\n1430\tYf þe wynd be to ower pay.\n1431\tþis shep þat I of sey,\n1432\tIs of þe lond of Marcyll.\n1433\tMARY. Syr, may I natt wyth yow sayle?\n1434\tAnd 3e xall have for yower awayle.\n1435\tMASTYR. Of sheppyng ye xall natt faylle,\n1436\tFor vs þe wynd is good and saffe.\n1437\tYond þer is þe lond of Tork[y]e\n1438\tI wher full loth for to lye!\n1439\tYendyr is þe lond of Satyllye--\n1440\tOf þis cors we thar nat abaffe.\n1441\tNow xall þe shepmen syng.\n1442\tSHEPMEN. Stryk! Beware of sond!\n1443\tCast a led and in vs gyde!\n1444\tOf Marcyll þis is þe kynggys lond.\n1445\tGo a lond, þow fayer woman, þis tyde,\n1446\tTo þe kynggys place. Yondyr may 3e se.\n[Mary goes ashore.]\n1447\tBOY. Sett of! Sett of from lond!\n1448\tAll redy, mastyr, at thyn hand!\n1449\tHer goth þe shep owt of þe place.\n1450\tMARY. O Jhesu, þi mellyfluos name\n1451\tMott be worcheppyd wyth reverens!\n1452\tLord, gravnt me vyctore a3ens þe fyndys flame,\n1453\tAnd yn þi lawys gyf þis pepyll credens!\n1454\tI wyll resortt be grett convenyens;\n1455\tOn hys presens I wyll draw nere,\n1456\tOf my Lordys lawys to she[w] þe sentens,\n1457\tBothe of hys Godhed and of hys powere.\n1458\tHere xall Mary entyr before þe kyng.\n1459\t[MARY]. Now, þe hye Kyng Crist, mannys redempcyon,\n1460\tMote save yow, syr kyng, regnyng in equite,\n1461\tAnd mote gydde yow þe [way] toward sauasyon.\n1462\tJhesu, þe Son of þe mythty Trenite,\n1463\tThat was, and is, and evyr xall be,\n1464\tFor mannys sowle þe reformacyon,\n1465\tIn hys name, lord, I beseche þe,\n1466\tWythin þi lond to have my mancyon.\n1467\tREX. Jhesu? Jhesu? Qwat deylle is hym þat?\n1468\tI defye þe and þyn apenyon!\n1469\tThow false lordeyn, I xal fell þe flatt!\n1470\tWho made the so hardy to make swych rebon?\n1471\tMARY. Syr, I com natt to þe for no decepcyon,\n1472\tBut þat good Lord Crist hether me compassyd.\n1473\tTo receyve hys name, itt is yower refeccyon,\n1474\tAnd þi forme of mysbele[f] be hym may be losyd!\n1475\tREX. And whatt is þat lord þat thow speke of her?\n1476\tMARY. Id est Salvator, yf thow wyll lere,\n1477\tþe Secunde Person, þat hell ded conquare,\n1478\tAnd þe Son of þe Father in Trenyte!\n1479\tREX. And of whatt powyr is þat God þat 3e reherse to me?\n1480\tMARY. He mad hevyn and erth, lond and see,\n1481\tAnd all þis he mad of nowthe!\n1482\tREX. Woman, I pray þe, answer me!\n1483\tWhatt mad God at þe fyrst begynnyng?\n1484\tThys processe ondyrstond wol\n1485\tThat wold I lerne; itt is my plesyng!\n1486\tMARY. Syr, I wyll declare al and sum,\n1487\tWhat from God fryst ded procede.\n1488\tHe seyd, 'In principio erat verbum',\n1489\tAnd wyth þat he provyd hys grett Godhed!\n1490\tHe mad heuen for ower spede,\n1491\tWheras he sytth in tronys hyee;\n1492\tHys mynystyrs next, as he save nede,\n1493\tHys angelus and archangyllys all the compeny.\n1494\tVpon þe fryst day God mad all þis,\n1495\tAs it was plesyng to hys intent.\n1496\tOn þe Munday, he wold natt mys\n1497\tTo make sonne, mone, and sterrys, and þe fyrmament,\n1498\tThe sonne to begynne hys cors in þe oryent,\n1499\tAnd evyr labor wythowtyn werynesse,\n1500\tAnd kepytt hys covrs into þe occedentt.\n1501\tThe Twysday, as I ondyrstond þis,\n1502\tGrett grace for vs he gan to incresse.\n1503\tþat day he satt vpon watyris,\n1504\tAs was lykyng to hys goodnesse,\n1505\tAs holy wrytt berytt wettnesse.\n1506\tþat tyme he made both see and lond,\n1507\tAll þat werke of grett nobyilnesse,\n1508\tAs it was plesyng to hys gracyus sond.\n1509\tOn þe Weddysday, ower Lord of mythe\n1510\tMade more at hys plesyng:\n1511\tFysche in flod, and fowle in flyth--\n1512\tAnd all þis was for ower helipyng.\n1513\tOn the Thorsday, þat nobyll Kyng\n1514\tMad dyverse bestys, grett and smale.\n1515\tHe yaff hem erth to ther fedyng,\n1516\tAnd bad hem cressyn be hylle and dale.\n1517\tAnd on þe Fryday God mad man,\n1518\tAs it plesett hys hynesse most,\n1519\tAftyr hys own semelytude than,\n1520\tAnd 3af hem lyfe of þe Holy Gost.\n1521\tO[n] þe Satyrday, as I tell can,\n1522\tAll hys werkys he gan to blysse.\n1523\tHe bad them multyply and incresse than,\n1524\tAs it was plesyng to hys worthynesse.\n1525\tAnd on þe Sonday, he gan rest take,\n1526\tAs skryptur declarytt pleyn,\n1527\tþat al shold reverens make\n1528\tTo hyr Makar þat hem doth susteyn\n1529\tVpon þe Sonday to leuen in hys servyse,\n1530\tAnd hym alonly to serve, I tell yow pleyn.\n1531\tREX. Herke, woman, thow hast many resonnys grett!\n1532\tI thyngk, onto my goddys aperteynyng þey beth!\n1533\tBut þou make me answer son, I xall þe frett,\n1534\tAnd cut þe tong owt of þi hed!\n1535\tMARY. Syr, yf I seyd amys, I woll retur[n] agayn.\n1536\tLeve yower encomberowns of perturbacyon,\n1537\tAnd lett me know what yower goddys byn,\n1538\tAnd how þey may save vs from trevbelacyon.\n1539\tREX. Hens to þe tempyll þat we ware,\n1540\tAnd þer xall thow se a solom syth.\n1541\tCom on all, both lesse and more,\n1542\tThys day to se my goddys myth!\nHere goth þe kyng wyth all hys atendavnt to þe tempyll.\n1543\t[REX]. Loke now, qwatt seyyst thow be þis syth?\n1544\tHow pleseavnttly þey stond, se thow how?\n1545\tLord, I besech þi grett myth,\n1546\tSpeke to þis Chrisetyn þat here sestt þou!\n1547\tSpeke, god lord, speke! Se how I do bow!\n1548\tHerke, þou pryst! Qwat menytt all this?\n1549\tWhat? Speke, good lord, speke! What eylytt þe now?\n1550\tSpeke, as thow artt bote of all blysse!\n1551\tPRYSBITYR. Lord, he woll natt speke whyle Chriseten here is!\n1552\tMARY. Syr kyng, and it plese yower gentylinesse,\n1553\tGyff me lycens my prayors to make\n1554\tOnto my God in heven blysch,\n1555\tSum merakyll to shewyn for yower sake!\n1556\tREX. Pray þi fylle tyll þen knees ake!\n1557\tMARY. Dominur, illuminacio mea, quem timebo?\n1558\tDominus, protecctor vite mee, a quo trepedabo?\nHere xal þe mament tremyll and quake.\n1559\t[MARY]. Now, Lord of lordys, to þi blyssyd name sanctificatt,\n1560\tMost mekely my feyth I recummend.\n1561\tPott don þe pryd of mamentys violatt!\n1562\tLord, to þi lovyr þi goodnesse descend!\n1563\tLett natt þer pryd to þi poste pretend,\n1564\tWheras is rehersyd þi hye name Jhesus!\n1565\tGood Lord, my preor I feythfully send!\n1566\tLord, þi rythwysnesse here dyscus!\nHere xall comme a clowd from heven, and sett þe tempyl on afyer, and þe pryst and þe cler[k] xall synke, and þe kyng gothe hom, þus seyyng:\n1567\t[REX]. A! Owt! For angur I am þus deludyd!\n1568\tI wyll bewreke my cruell tene!\n1569\tAlas, wythin mysylfe I am concludytt!\n1570\tþou woman, comme hether and wete whatt I mene!\n1571\tMy wyff and I together many 3erys have byn,\n1572\tAnd nevyr myth be conceyvyd wyth chyld;\n1573\tYf þou for þis canst fynd a mene,\n1574\tI wyll abey þi God, and to hym be meke and myld.\n1575\tMARY. Now, syr, syn þou seyst so,\n1576\tTo my Lord I prye wyth reythfull bone.\n1577\tBeleve in hym, and in no mo,\n1578\tAnd I hope she xall be conceyvyd sone.\n1579\tREX. Awoyd, awoyd! I wax all seke!\n1580\tI wyll to bed þis same tyde!\n1581\tI am so wexyd wyth 3en sueke,\n1582\tþat heth nere to deth me dyth!\nHere þe kyng goth to bed in hast, and Mary goth into an old logge wythowt þe gate, þus seyyng:\n1583\tMARY. Now, Cryst, my creatur, me conserve and kepe,\n1584\tþat I be natt confunddyd wyth þis reddure!\n1585\tFor hungore and thurst, to þe I wepe!\n1586\tLord, demene me wyth mesuer!\n1587\tAs þou savydyst Daniell from þe lyounys rigur,\n1588\tBe Abacuk þi masengyre, relevyd wyth sustynovns,\n1589\tGood Lord, so helipe me and sokore,\n1590\tLord, as itt is þi hye pleseawns!\n1591\tJHESUS. My grace xall grow, and don decend\n1592\tTo Mary my lovyr, þat to me doth call,\n1593\tHyr ass[t]att for to amend.\n1594\tShe xall be relevyd wyth sustinons corporall.\n1595\tNow, awngelys, dyssend to hyr in especyall,\n1596\tAnd lede hyr to þe prynssys chambyr ryth.\n1597\tBed hyre axke of hys good be weyys pacyfycal.\n1598\tAnd goo yow before hyr wyth reverent lyth!\n1599\tFRIMUS ANGELUS. Blyssyd Lord, in þi syth\n1600\tWe dyssend onto Mary.\n1601\tSECUNDUS ANGELUS. We dyssend from yower blysse bryth--\n1602\tOnto yower cummavndement we aplye.\nTunc dissenditt angelur. Primus dyxit.\n1603\t[PRIMUS ANGELUS]. Mary, ower Lord wyll comfortt yow send!\n1604\tHe bad, to þe kyng ye xuld take þe waye,\n1605\tHym to asay, yf he woll condesend,\n1606\tAs he is slepyng, hem to asaye.\n1607\tSECUNDUS ANGELUS. Byd hym releve yow, to Goddys pay,\n1608\tAnd we xal go before yow wyth solem lyth;\n1609\tIn a mentyll of whyte xall be ower araye.\n1610\tThe dorys xall opyn a3ens vs be ryth.\n1611\tMARY. O gracyus God, now I vndyrstond!\n1612\tThys clothyng of whyte is tokenyng of mekenesse.\n1613\tNow, gracyus Lord, I woll natt wond,\n1614\tYower preseptt to obbey wyth lowlynesse.\nHere goth Mary, wyth þe angelys before hyre, to þe kynggys bed, wyth lythys beryng, þus seyyng Mary:\n1615\t[MARY]. Thow froward kyng, trobelows and wood,\n1616\tThat hast at þi wyll all worddys wele,\n1617\tDeparte wyth me wyth sum of þi good,\n1618\tThat am in hongor, threst, and chelle;\n1619\tGod hath þe sent warnyngys felle!\n1620\tI rede þe, tome, and amend þi mood!\n1621\tBeware of þi lewdnesse, for þi own hele!\n1622\tAnd thow, qwen, tvrne from þi good!\nHere Mari woydyt, and þe angyll and Mary chongg hyr clotheyng, þus seyyng þe kyng:\n1623\t[REX]. A, þis day is com! I am mery and glad!\n1624\tThe son is vp and shynyth bryth!\n1625\tA mervelows shewyng in my slep I had,\n1626\tThat sore me trobelyd þis same nyth--\n1627\tA fayer woman I saw in my syth,\n1628\tAll in whyte was she cladd;\n1629\tLed she was wyth an angyll bryth,\n1630\tTo me she spake wyth wordys sad.\n1631\tREGINA. I trow from Good þat þey were sentt!\n1632\tIn ower hartys we may have dowte.\n1633\tI wentt ower chambyr sholld a brentt,\n1634\tFor þe lyth þat þer was all abowth!\n1635\tTo vs she spake wordys of dred,\n1636\tThat we xuld help þem þat haue nede,\n1637\tWyth ower godys, so God ded byd,\n1638\tI tell yow wythowtyn dowthe.\n1639\tREX. Now, semely wyff, 3e sey ryth well.\n1640\tA knyth, anon, wythowtyn delay!\n1641\tNow, as þou hast byn trew as stylle,\n1642\tGoo fett þat woman before me þis daye!\n1643\tMILES. My sovereyn lord, I take þe waye!\n1644\tShe xall com at [y]ower pleseawns.\n1645\tYower soveryn wyll I wyll goo saye--\n1646\tItt is almesse hyr to awawns!\nTunc transit miles ad Mariam.\n1647\t[MILES]. Sped well, good woman! I am to þe sentt,\n1648\tYow for to speke wyth þe kyng.\n1649\tMARIA. Gladly, syr, at hys intentt,\n1650\tI comme at hys own pleseyng!\nTunc transytt Maria ad regem.\n1651\t[MARY]. The mythe and þe powyre of þe heye Trenyte,\n1652\tThe wysdom of þe Son, mott governe yow in ryth!\n1653\tThe Holy Gost mott wyths yow be!\n1654\tWhat is yowre wyll? Sey me in sythe!\n1655\tREX. Thow fayer woman, itt is my delyth,\n1656\tþe to refresch is myn intentt,\n1657\tWyth mete and mony, and clothys for þe nyth,\n1658\tAnd wyth swych grace as God hathe me lentt.\n1659\tMARIA. Than fullfylle þe Goddys cummayndement,\n1660\tPore folk in mysch[ef] þem to susteyn!\n1661\tREX. Now, blyssyd woman, reherse here presentt,\n1662\tThe joyys of yower Lord in heven.\n1663\tMARY. A, blyssyd þe ower, and blyssyd be þe tyme,\n1664\tþat to Goddys lawys 3e wyll gyff credens!\n1665\tTo yowerselfe 3e make a glad pryme\n1666\tA3ens þe fenddys malycyows violens!\n1667\tFrom God above comit þe influens,\n1668\tBe þe Holy Gost into þi brest sentt down,\n1669\tFor to restore þi offens,\n1670\tþi sowle to bryng to ewyrlastyng salvacyon.\n1671\tThy wyffe, she is grett wyth chyld!\n1672\tLyke as þou desyerst, þou hast þi bone!\n1673\tREGINA. A, 3e! I fel ytt ster in my wombe vp and down!\n1674\tI am glad I have þe in presens!\n1675\tO blyssyd womman, rote of ower savacyon,\n1676\tþi God woll I worshep wyth dew reverens!\n1677\tREX. Now, fayer womman, sey me þe sentens,\n1678\tI beseche þe, whatt is þi name?\n1679\tMARY. Syr, a3ens þat I make no resystens!\n1680\tMary Mavdleyn, wythowtyn blame.\n1681\tREX. O blyssyd Mary, ryth well is me,\n1682\tþat ewer I have abedyn þis daye!\n1683\tNow thanke I þi God, and specyally þe,\n1684\tAnd so xall I do whyle I leve may.\n1685\tMARY. 3e xall thankytt Petyr, my mastyr, wythowt delay!\n1686\tHe is þi frend, stedfast and cler.\n1687\tTo allmythy God he halp me pray,\n1688\tAnd he xall crestyn yow from þe fynddys powyr,\n1689\tIn þe syth of God an hye!\n1690\tREX. Now, suerly 3e answer me to my pay.\n1691\tI am ryth glad of þis tyddyngys!\n1692\tButt, Mary, in all my goodys I sese yow þis day,\n1693\tFor to byn at yower gydyng,\n1694\tAnd þem to rewlyn at yower pleseyng\n1695\tTyll þat I comme hom agayn!\n1696\tI wyll axke of yow neythyr lond nore rekynyng,\n1697\tBut I here delevyr yow powere pleyn!\n1698\tREGINA. Now, worshepfull lord, of a bone I yow pray,\n1699\tAnd it be pleseyng to yower hye dygnite.\n1700\tREX. Madam, yower dysyere onto me say.\n1701\tWhat bone is þat 3e desyere of me?\n1702\tREGINA. Now, worshepfull sovereyn, in eche degre,\n1703\tþat I may wyth yow goo,\n1704\tA Crestyn womman made to be.\n1705\tGracyus lord, it may be soo.\n1706\tREX. Alas! þe wyttys of worumen, how þey byn wylld!\n1707\tAnd þerof fallytt many a chanse!\n1708\tA! Why desyer it yow, and ar wyth chyld?\n1709\tREGINA. A, my sovereyn, I am knett in care,\n1710\tBut 3e consedyr now þat I crave,\n1711\tFor all þe lowys þat ever ware,\n1712\tBehynd yow þat 3e me nat leve!\n1713\tREX. Wyff, syn þat 3e woll take þis wey of pryse,\n1714\tþerto can I no more seyn.\n1715\tNow Jhesu be ower gyd, þat is hye justyce,\n1716\tAnd þis blyssyd womman, Mary Mavgleyn!\n1717\tMARY. Syth 3e ar consentyd to þat dede,\n1718\tThe blyssyng of God gyff to yow wyll I.\n1719\tHe xall save yow from all dred,\n1720\tIn nomine Patrys, et Filij et Spiritus Sancti. Amen!\nEtt tunc navis venit in placeam, et navta dicit:\n1721\t[NAVTA]. Loke forth, Grobbe, my knave,\n1722\tAnd tell me qwat tydyngys þou have,\n1723\tAnd yf þou aspye ony lond.\n1724\tBOY. Into þe shrowdys I woll me hye!\n1725\tBe my fythe, a castell I aspye,\n1726\tAnd as I ondyrstond!\n1727\tNAVTA. Sett þerwyth, yf we mown,\n1728\tFor I wott itt is a havyn town\n1729\tþat stondyt vpon a strond.\nEt tunc transitt rex ad navem, et dicit rex:\n1730\t[REX]. How, good man, of whens is þat shep?\n1731\tI pray þe syr, tell þou me.\n1732\tNAVTA. Syr, as for þat, I take no kepe!\n1733\tFor qwat cavse enquire 3e?\n1734\tREX. For cavsys of nede, seyle wold we,\n1735\tRyth fayn we wold owyr byn!\n1736\tNAVTA. 3ee, butt me thynkytt, so mote I the,\n1737\tSo hastely to passe, yower spendyng is thyn!\n1738\tI trow, be my lyfe,\n1739\tþou hast stollyn sum mannys wyffe!\n1740\tþou woldyst lede hyr owt of lond!\n1741\tNevereþeles, so God me save,\n1742\tLett se whatt I xall have,\n1743\tOr ellys I woll nat wend!\n1744\tREX. Ten marke I wyll þe gyff,\n1745\tYf þou wylt set me vp at þe cleyff\n1746\tIn þe Holy Lond!\n1747\tNAVTA. Set of, boy, into þe flod!\n1748\tBOY. I xall, mastyr! þe wynd is good--\n1749\tHens þat we were!\n1750\t[REGINA]. A, lady, hellp in þis nede,\n1751\tþat in þis fiod we drench natt!\n1752\tA, Mary, Mary, flowyr of wommanned!\n1753\tO blyssyd lady, for3ete me nowth!\n1754\tREX. A, my dere wyffe, no dred 3e have,\n1755\tButt trost in Mary Mavdleyn,\n1756\tAnd she from perellys xall vs save!\n1757\tTo God for vs she woll pravyn.\n1758\tREGINA. A, dere hosbond, thynk on me,\n1759\tAnd save yowersylfe as long as 3e may,\n1760\tFor trewly itt wyll no otherwyse be!\n1761\tFull sor my hart it makytt þis day.\n1762\tA, þe chyld þat betwyx my sydys lay,\n1763\tþe wyche was conseyvyd on me be ryth--\n1764\tAlas, þat wommannys help is away!\n1765\tAn hevy departyng is betwyx vs in syth,\n1766\tFore now departe wee!\n1767\tFor defawte of wommen here in my nede,\n1768\tDeth my body makyth to sprede.\n1769\tNow, Mary Mavdleyn, my sowle lede!\n1770\tIn manus tuas; Domine!\n1771\tREX. Alas, my wyff is ded!\n1772\tAlas, þis is a carefull chans!\n1773\tSo xall my chyld, I am adred,\n1774\tAnd for defawth of sustynons.\n1775\tGood Lord, þi grace gravnte to me!\n1776\tA chyld betwen vs of increse,\n1777\tAn it is motherles!\n1778\tHelp me, my sorow for to relesse,\n1779\tYf þi wyl it be!\n1780\tNAVTA. Benedicite, benedicite!\n1781\tQwat wethyr may þis be?\n1782\tOwer mast woll all asondyr!\n1783\tBOY. Mastyr, I þerto ley myn ere,\n1784\tIt is for þis ded body þat we bere!\n1785\tCast hyr owt, or ellys we synke ond(yr)!\nMake redy for to cast hyr owt.\n1786\tREX. Nay, for Goddys sake, do natt so!\n1787\tAnd 3e wyll hyr into þe se cast,\n1788\tGyntyll serys, for my love, do--\n1789\t3endyr is a roch in the west--\n1790\tAs ley hyr þeron all above,\n1791\tAnd my chyld hyr by.\n1792\tNAVTA. As þerto I asent well.\n1793\tAnd she were owt of þe wessell,\n1794\tAll we xuld stond þe more in hele,\n1795\tI sey yow, werely!\nTunc remiga[n]t ad montem et dicit rex:\n1796\tREX. Ly here, wyff, and chyld þe by.\n1797\tBlyssyd Mavdleyn be hyr rede!\n1798\tWyth terys wepyng, and grett cavse why,\n1799\tI kysse yow both in þis sted.\n1800\tNow woll I pray to Mary myld\n1801\tTo be þer gyde here.\nTunc remiga[n]t a monte, et navta dicit:\n1802\t[NAVTA]. Pay now, syr, and goo to lond,\n1803\tFor here is þe portt 3af, I ondyrstond;\n1804\tLey down my pay in my hond,\n1805\tAnd belyve go me fro!\n1806\tREX. I gravnt þe, syr, so God me save!\n1807\tLo, here is all þi connownt,\n1808\tAll redy þou xall it have,\n1809\tAnd a marke more þan þi gravnt!\n1810\tAnd þou, page, for þi good obedyentt,\n1811\tI gyff yow, besyde yower styntt,\n1812\tEche of yow a marke for yower wage!\n1813\tNAWTA. Now he þat mad bothe day and nyth,\n1814\tHe sped yow in yower ryth,\n1815\tWell to go on yower passage!\n[Jerusalem. The ship stays at the 'coast'.]\n1816\tPETYR. Now all creaturs vpon mold,\n1817\tþat byn of Crystys creacyon,\n1818\tTo worchep Jhesu þey are behold,\n1819\tNore nevyr a3ens hym to make waryacyon.\n1820\tREX. Syr, feythfully I beseche yow þis daye:\n1821\tWher Petyr þe apostull is, wete wold I!\n1822\tPETYR. Itt is I, syr, wythowt delay!\n1823\tOf yower askyng, tell me qwy.\n1824\tREX. Syr, þe soth I xall yow seyn,\n1825\tAnd tell yow myn intentt wythin a whyle.\n1826\tþer is a woman, hyth Mary Mavdleyn,\n1827\tþat hether hath laberyd me owt of Marcyll--\n1828\tOnto þe wyche woman I thynk no gyle--\n1829\tAnd þis pylgramage cavsyd me to take.\n1830\tI woll tel yow more of þe stylle,\n1831\tFor to crestyn me from wo and wrake.\n1832\tPETYR. O, blyssyd be þet tyme þat 3e are falle to grace,\n1833\tAnd 3e wyll kepe yower beleve aftyr my techeyng,\n1834\tAnd alle-only forsake þe fynd Saternas,\n1835\tThe commavndme[n]ttys of God to have in kepyng!\n1836\tREX. Forsoth, I beleve in þe Father, þat is of all wyldyng,\n1837\tAnd in þe Son, Jhesu Cryst,\n1838\tAlso in þe Holy Gost, hys grace to vs spredyng!\n1839\tI beleve in Crystys deth, and hys vprysyng!\n1840\tPETYR. Syr, þan whatt axke 3e?\n1841\tREX. Holy father, baptym, for charyte,\n1842\tMe to save in eche degre\n1843\tFrom þe fyndys bond!\n1844\tPETYR. In þe name of þe Trenite,\n1845\tWyth þis watyr I baptysse þe,\n1846\tþat þou mayst strong be,\n1847\tA3en þe fynd to stond.\nTunc aspargit ilium cum aqua.\n1848\tREX. A, holy fathyr, how my hart wyll be sor\n1849\tOf cummav[n]ddementt, and 3e declare nat þe sentens!\n1850\tPETYR. Syr, dayly 3e xall lobor more and more,\n1851\tTyll þat 3e have very experyens.\n1852\tWyth me xall 3e wall to have more eloquens,\n1853\tAnd goo vesyte þe stacyons, by and by;\n1854\tTo Nazareth and Bedlem, goo wyth delygens,\n1855\tAnd be yower own inspeccyon, yower feyth to edyfy.\n1856\tREX. Now, holy father, derevorthy and dere,\n1857\tMyn intent now know 3e.\n1858\tItt is gon full to 3ere\n1859\tþat I cam to yow owere þe se,\n1860\tCrystys servont, and yower to be,\n1861\tAnd þe lave of hym evyr to fulfyll.\n1862\tNow woll I hom into my contre.\n1863\tYower pvere blyssynd gravnt vs tylle\n1864\tþat, feythfully, I crave!\n1865\tPETRUS. Now in þe name of Jhesu,\n1866\tCum patre et Sancto Speritu,\n1867\tHe kepe þe and save!\nEt tunc rex transit ad navem, et dicit rex:\n1868\t[REX]. Hold ner, shepman, hold, hold!\n1869\tBOY. Syr, 3endyr is on callyd aftyr cold!\n1870\tNAVTA. A, syr! I ken yow of old!\n1871\tBe my trowth, 3e be welcum to me!\n1872\tREX. Now, gentyll marranere, I þe þray,\n1873\tWhatsoewer þat I þay,\n1874\tIn all þe hast þat 3e may,\n1875\tHelp me owyr þe se!\n1876\tNAVTA. In good soth we byn atenddawntt!\n1877\tGladly 3e xall have yower gravnt,\n1878\tWythowtyn ony connownt.\n1879\tComme in, in Goddys name!\n1880\tGrobbe, boy! þe wynd is nor-west!\n1881\tFast abowth þe seyle cast!\n1882\tRere vp þe seyll in all þe hast,\n1883\tAs well as þou can!\nEt tunc navis venit adcirca placeam. Rex dicit:\n1884\t[REX]. Mastyr of þe shyp, cast forth yower yee!\n1885\tMe thynkyt þe rokke I gyn to aspye!\n1886\tGentyll mastyr þether vs gye--\n1887\tI xall qwyt yower mede.\n1888\tNAVTA. I[n] feyth, it is þe same ston\n1889\tþat yower wyff lyeth vpon!\n1890\tYe xall be þer even anon,\n1891\tWerely, indede!\n1892\tREX. O þou myty Lord of heven region,\n1893\t3endyr is my babe of myn own nature,\n1894\tPreservyd and keptt from all corrtipcyon!\n1895\tBlyssyd be þat Lords þat þe dothe socure,\n1896\tAnd my wyff lyeth here, fayer and puer!\n1897\tFayere and clere is hur colour to se!\n1898\tA, good Lord, yower grace wyth vs indure,\n1899\tMy wyvys lyfe for to illumyn.\n1900\tA, blyssyd be þat puer vergyn!\n1901\tFrom grevos slepe she gynnyt revyve!\n1902\tA, þe sonne of grace on vs doth shynne!\n1903\tNow blyssyd be God, I se my wyff alyve!\n1904\tREGINA. O virgo salutata, for ower savacyon!\n1905\tO pulcra et casta, cum of nobyll alyavns!\n1906\tO almyty Maydyn, ower sowlys confortacyon!\n1907\tO demvr Mavdlyn, my bodyys sustynavns!\n1908\tþou hast wr[a]ppyd vs in wele from all waryawns,\n1909\tAnd led me wyth my lord i[n]to þe Holy Lond!\n1910\tI am baptysyd, as ye are, be Maryvs gyddavns,\n1911\tOf Sent Petyrys holy hand.\n1912\tI sye þe blyssyd crosse þat Cryst shed on hys precyvs blod;\n1913\tHys blyssyd sepulcur also se I.\n1914\tWhe[r]for, good hosbond, be mery in mode,\n1915\tFor I have gon þe stacyounys, by and by!\n1916\tREX. I thanke it Jhesu, wyth hart on hye!\n1917\tNow have I my wyf and my chyld both!\n1918\tI thank ytt Mavdleyn and Ower Lady, --\n1919\tAnd evyr shall do, wythowtyn othe.\nEt tunc rernigant a monte, et navta dicit:\n1920\t[NAVTA]. Now ar ye past all perelle--\n1921\tHer is þe lond of Marcylle!\n1922\tNow goo a lond, syr, whan 3e wyll,\n1923\tI prye yow for my sake!\n1924\tREX. Godamercy, jentyll marraner!\n1925\tHere is ten poundys of nobyllys cler,\n1926\tAnd euer þe frynd both ferre and nere,\n1927\tCryst save þe from wo and wrake!\nHere goth þe shep owt of þe place, and Mavd[leyn] seyth:\n1928\t[MARY MAVDLEYN]. O dere fryndys, be in hart stabyll!\n1929\tAnd [thynk] how dere Cryst hathe yow bowth!\n1930\tA3ens God, be nothyng vereabyll--\n1931\tThynk how he mad all thyng of nowth!\n1932\tThow yow in poverte sumtyme be browth,\n1933\titte be in charyte both nyth and day,\n1934\tFor þey byn blyssyd þat so byn sowth,\n1935\tFor 'pavpertas est donum Dei'.\n1936\tGod blyssyt alle þo þat byn meke and good,\n1937\tAnd he blyssyd all þo þat wepe for synne.\n1938\tþey be blyssyd þat þe hungor and þe thorsty gyff fode;\n1939\tþey be blyssyd þat byn mercyfull a3en wrecched men;\n1940\tþey byn blyssyd þat byn dysstroccyon of synne--\n1941\tThes byn callyd þe chyldyren of lyfe,\n1942\tOnto þe wyche blysse bryng both yow and me\n1943\tThat for vs dyyd on þe rode tre! Amen.\nHere xall þe kyng and þe quvene knele doun. Rex dicit:\n1944\t[REX]. Heyll be þou, Mary! Ower Lord is wyth the!\n1945\tThe helth of ower sowllys, and repast contemplatyff!\n1946\tHeyll, tabyrnakyll of þe blyssyd Trenite!\n1947\tHeyll, covnfortabyll sokore for man and wyff!\n1948\tREGINA. Heyll, þou chosyn and chast of wommen alon!\n1949\tIt passyt my wett to tell þi nobyllnesse!\n1950\tþou relevyst me and my chyld on þe rokke of ston,\n1951\tAnd also savyd vs be þis hye holynesse.\n1952\tMARY. Welcum hom, prynse and prynsses bothe!\n1953\tWelcum hom, yong prynsse of dew and ryth!\n1954\tWelcum hom to your own erytage wythowt othe,\n1955\tAnd to alle yower pepyll present in syth!\n1956\tNow ar 3e becum Goddys own knygth,\n1957\tFor sowle helth salve ded 3e seche,\n1958\tIn hom þe Holy Gost hath take resedens,\n1959\tAnd drevyn asyde all þe desepcyon of wrech.\n1960\tAnd now have 3e a knowle[ge] of þe sentens,\n1961\tHow 3e xall com onto grace!\n1962\tBut now in yower godys a3en I do yow sese.\n1963\tI trost I have governyd þem to yower hertys ese.\n1964\tNow woll I labor forth, God to plese,\n1965\tMore gostly strenkth me to purchase!\n1966\tREX. O blyssyd Mary, to comprehend\n1967\tOwer swete sokor, on vs have pete!\n1968\tREGINA. To departe from vs, why shovid 3e pretende?\n1969\tO blyssyd lady, putt vs nat to þat poverte!\n1970\tMARY. Of yow and yowers I wyll have rememberavns,\n1971\tAnd dayly [y]ower bede woman for to be,\n1972\tþat alle wyckydnesse from yow may have deleverans,\n1973\tIn quiet and rest þat leve may 3e!\n1974\tREX. Now thanne, yower puere blyssyng gravnt vs tylle.\n1975\tMARI. The blyssyn of God mott yow fulfyll.\n1976\tIlle vos benedicatt, qui sene fine vivit et regnat!\nHer goth Mary into þe wyldyrnesse, þus seyyng Rex:\n1977\tREX. A! We may syyn and wepyn also,\n1978\tþat we have forgon þis lady fre--\n1979\tIt brynggytt my hart in care and woo--\n1980\tþe whech ower gydde and governor shovld a be!\n1981\tREGINA. þat doth perswade all my ble,\n1982\tþat swete sypresse, þat she wold so.\n1983\tIn me restytt neyther game nor gle\n1984\tThat she wold from owere presens goo.\n1985\tREX. Now of hyr goyng I am nothyng glad!\n1986\tBut my londdys to gyddyn I mvst aplye,\n1987\tLyke as Sancte Peter me badde,\n1988\tChyrchys in cetyys I woll edyfye;\n1989\tAnd whoso a3ens ower feyth woll replye,\n1990\tI woll ponysch [s]wych personnys wyth perplyxcyon!\n1991\tMahond and hys lawys I defye!\n1992\tA, hys pryde owt of my love xall have polucyon,\n1993\tAnd holle onto Jhesu I me betake!\nMari in herimo.\n1994\t[MARI]. In þis deserte abydyn wyll wee,\n1995\tMy sowle from synne for to save;\n1996\tI wyll evyr abyte me wyth humelyte,\n1997\tAnd put me in pacyens, my Lord for to love.\n1998\tIn charyte my werkys I woll grave,\n1999\tAnd in abstynens, all davys of my lyfe.\n2000\tThus my concyens of me doth crave;\n2001\tThan why shold I wyth my consyens st[r]yffe?\n2002\tAnd ferdarmore, I wyll leven in charyte,\n2003\tAt þe reverens of Ower Blyssyd Lady,\n2004\tIn goodnesse to be lyberall, my sowle to edyfye.\n2005\tOf wordly fodys I wyll leve all refeccyon;\n2006\tBe þe fode þat commyt from heven on hye,\n2007\tThatt God wyll me send, be contemplatyff.\n2008\tJHESUS. O, þe swettnesse of prayors sent onto me\n2009\tFro my wel-belovyd frynd wythowt waryovns!\n2010\tWyth gostly fode relevyd xall she be.\n2011\tAngellys! Into þe clowdys ye do hyr havns,\n2012\tþer fede wyth manna to hyr systynovns.\n2013\tWyth joy of angyllys, þis lett hur receyve.\n2014\tByd hur injoye wyth all hur afyawns,\n2015\tFor fynddys frawd xall hur non deseyve.\n2016\tPRIMUS ANGELUS. O þou redulent rose, þat of a vergyn sprong\n2017\tO þou precyus palme of wytory!\n2018\tO þou osanna, angellys song!\n2019\tO precyus gemme, born of Ower Lady!\n2020\tLord, þi commav[n]ddement we obbey lowly!\n2021\tTo þi servant þat þou hast gravntyd blysse,\n2022\tWe angellys all obeyyn devowtly.\n2023\tWe woll desend to yen wyldyrnesse.\nHere xall to angyllys desend into wyldyrnesse, and other to xall bryng an oble, opynly aperyng aloft in þe clowddys; þe to benethyn xall bryng Mari, and she xall receyve þe bred, and þan go a3en into wyldyrnesse.\n2024\tSECUNDUS ANGELUS. Mari, God gretyt þe wyth hevenly influens!\n2025\tHe hath sent þe grace wyth hevenly synys.\n2026\tþou xall byn onoryd wyth joye and reverens,\n2027\tInhansyd in heven above wergynnys!\n2028\tþou hast byggyd þe here among spynys--\n2029\tGod woll send þe fode be revelacyon.\n2030\tþou xall be receyvyd into þe clowddys,\n2031\tGostly fode to reseyve to þi savacyon.\n2032\tMARI. Fiat voluntas tua in heven and erth!\n2033\tNow am I full of joye and blysse!\n2034\tLavd and preyse to þat blyssyd byrth!\n2035\tI am redy, as hys blyssyd wyll isse.\nHer xall she be halsyd wyth angellys wyth reverent song. Asumpta est Maria in nubibus. Celi gavdent, angeli lavdantes felium Dei, et dicit Mari:\n2036\t[MARI]. O þou Lord of lorddys, of hye domenacyon!\n2037\tIn hewen and erth worsheppyd be þi name.\n2038\tHow þou devydyst me from hovngure and wexacyon!\n2039\tO gloryus Lord, in þe is no fravddys nor no defame!\n2040\tBut I xuld serve my Lord, I were to blame,\n2041\tWych fulIfyllyt me wyth so gret felicete,\n2042\tWyth melody of angyllys shewit me gle and game,\n2043\tAnd have fed me wyth fode of most delycyte!\nHer xall speke an holy prest in þe same wyldyrnesse, þus seyyng þe prest:\n2044\t[PREST]. O Lord of lorddys! What may þis be?\n2045\tSo gret mesteryys shewyd from heven,\n2046\tWyth grett myrth and melody\n2047\tWyth angyllys brygth as þe lewyn!\n2048\tLord Jhesu, for þi namys sewynne,\n2049\tAs gravnt me grace þat person to se!\nHer he xal go in þe wyldyrnesse and spye Mari in hyr devocyon, þus seyyng þe prest:\n2050\t[PREST]. Heyl, creature, Crystys delecceon!\n2051\tHeyl, swetter þan sugur or cypresse!\n2052\tMary is þi name be angyllys relacyon;\n2053\tGrett art þou wyth God for þi perfythnesse!\n2054\tþe joye of Jherusallem shewyd þe expresse,\n2055\tþe wych I nevyr save þis thirty wyntyr and more!\n2056\tWherfor I know well þou art of gret perfy[t]nesse,\n2057\tI woll pray yow hartely to she[w] me of yower Lord!\n2058\tMARI. Be þe grace of my Lord Ihesus\n2059\tþis thirty wyntyr þis hath byn my selle,\n2060\tAnd thryys on þe day enhansyd þus\n2061\tWyth more joy þan ony tong can telle\n2062\tNevyr creature cam þer I dwelle,\n2063\tTyme nor tyde, day nore nyth,\n2064\tþat I can wyth spece telle,\n2065\tBut alonly wyth Goddys angyllys brygth.\n2066\tBut þou art wolcum onto my syth,\n2067\tYf þou be of good conversacyon.\n2068\tAs I thynk in my delyth,\n2069\tThow sholddyst be a man of devocyon.\n2070\tPREST. In Crystys lav I am sacryed a pryst,\n2071\tMynystryyd be angelys at my masse.\n2072\tI sakor þe body of ower Lord Jhesu Cryst,\n2073\tAnd be þat holy manna I leve in sowthfastnesse.\n2074\tMARI. Now I rejoyse of yower goodnesse,\n2075\tBut tyme is comme þat I xall asende.\n2076\tPRYST. I recummend me wyth all vmbylnesse;\n2077\tOnto my sell I woll pretend.\nHer xall þe prest go to hys selle, þus seyyng Jhesus:\n2078\tJHESUS. Now xall Mary have possessyon,\n2079\tBe ryth enirytawns a crown to bere.\n2080\tShe xall be fett to evyrlastyng savacyon,\n2081\tIn joye to dwell wythowtyn fere.\n2082\tNow, angelys, lythly þat 3e were ther!\n2083\tOnto þe prystys sell apere þis tyde.\n2084\tMy body in forme of bred þat he bere,\n2085\tHur for to hossell, byd hym provyde.\n2086\tPRIMUS ANGELUS. O blyssyd Lord, we be redy,\n2087\tYower massage to do wythowtyn treson!\n2088\tSECUNDUS ANGELUS. To hyr I wyll goo and make reportur,\n2089\tHow she xall com to yower habytacyon.\nHere xall to angellys go to Mary and to þe prest, þus seyyng þe angellys to þe prest:\n2090\tANGELLYS. Syr pryst, God cummav[n]dytt from heven region\n2091\t3e xall go hosyll hys servont expresse,\n2092\tAnd we wyth yow xall take mynystracyon\n2093\tTo bere lyth before hys body of worthynesse.\n2094\tPRYST. Angyllys, wyth all vmbyllnesse,\n2095\tIn a westment I wyll me aray,\n2096\tTo mynystyr my Lord of gret hynesse;\n2097\tStraytts þerto I take þe way!\n2098\tSECUNDUS ANGELUS. Mary, be glad, and in hart strong\n2099\tTo reseyve þe palme of grett wytory!\n2100\tþis day 3e xall be reseyvyd wyth angellys song!\n2101\tYower sowle xal I departe from yower body.\n2102\tMARI. A, good Lord, I thank þe wythowt weryawns!\n2103\tþis day I am grovndyd all in goodnesse,\n2104\tWyth hart and body conclvdyd in substawns.\n2105\tI thanke þe, Lord, wyth speryt of perfythnesse!\nHic aparuit angelus et presbiter cum corpus domenicum.\n2106\t[PRESBITYR]. þou blyssyd woman, invre in mekenesse,\n2107\tI have browth þe þe bred of lyf to þi syth,\n2108\tTo make þe suere from all dystresse,\n2109\tþi sowle to bryng to euerlastyng lyth.\n2110\tMARI. O þou mythty Lord of hye mageste,\n2111\tþis celestyall bred for to determyn,\n2112\tThys tyme to reseyve it in me,\n2113\tMy sowle þerwyth to illumyn.\nHer she reseyvyt it.\n2114\tI thank þe, Lord of ardent love!\n2115\tNow I know well I xall nat opprese.\n2116\tLord, lett me se þi joyys above!\n2117\tI recummend my sowle onto þi blysse!\n2118\tLord, opyn þi blyssyd gatys!\n2119\tThys erth at thys tyme fervenly I kysse!\n2120\tIn manus tuas, Domine!\n2121\tLord, wyth þi grace me wysse!\n2122\tCommendo spiritum meum! Redomisti me,\n2123\tDomine Devs veritatis!\n2124\tPRIMUS ANGELUS. Now reseyves we þis sowle, as reson is,\n2125\tIn heven to dwelle vs among.\n2126\tSECUNDUS ANGELUS. Wythowtyn end to be in blysse!\n2127\tNow lett vs syng a mery song!\nGavdent in celis.\n2128\tPRYST. O good God, grett is þi grace!\n2129\tO Jhesu, Jhesu! Blessyd be þi name!\n2130\tA, Mary, Mary! Mych is þi solas,\n2131\tIn heven blysse wyth gle and game!\n2132\tþi body wyl I cure from alle manyr blame,\n2133\tAnd I wyll passe to þe bosshop of þe sete\n2134\tThys body of Mary to berye be name,\n2135\tWyth alle reverens and solemnyte.\n2136\tSufferens of þis processe, thus enddyt þe sentens\n2137\tThat we have plavyd in yower syth.\n2138\tAllemythty God, most of magnyfycens,\n2139\tMote bryng yow to hys blysse so brygth,\n2140\tIn presens of þat Kyng!\n2141\tNow, frendys, thus endyt thys mater--\n2142\tTo blysse bryng þo þat byn here!\n2143\tNow, clerkys, wyth woycys cler,\n2144\t'Te Deum lavdamus' lett vs syng!\nExplycit oreginale de Sancta Maria Magdalena.\n2145\tYff ony thyng amysse be,\n2146\tBlame connyng, and nat me!\n2147\tI desyer þe redars to be my frynd,\n2148\tYff þer be ony amysse, þat to amend.\nProper Citation: The Digby Play of Mary Magdalene. At From Stage to Page - Medieval and Renaissance Drama. NeCastro, Gerard, ed. http://www.umm.maine.edu/faculty/necastro/drama. Date Visited.